#3254: Terpegang Bangkai Belalang Sebelum Solat

Soalan:
Assalamualaikum Dato’ Seri. Saya ada soalan. Baru-baru ini sebelum solat di sebuah surau RnR, saya terlihat ada seekor belalang kecil mati di atas lantai dekat dengan saf saya hendak solat. Jadi tanpa berfikir, saya terus mengambilnya dan membuangnya, lalu saya terus solat tanpa basuh tangan terlebih dahulu. Tak lama selepas itu, baru saya terfikir, bangkai belalang itu najis atau tidak, atau ia termasuk dalam najis yang dimaafkan serta bagaimana dengan solat saya, sah atau tidak? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan mengemukakan secara ringkas berkenaan sedikit pengenalan mengenai belalang. Belalang ialah serangga yang boleh melompat kira-kira sejauh 20 kali panjang badannya. Belalang sama ada bertanduk pendek, dengan sesungut pendek atau bertanduk panjang, dengan sesungut panjang. Badan belalang mempunyai tiga bahagian utama iaitu; (1) kepala, (2) toraks dan (3) abdomen. Kulit keras yang dikenali sebagai eksoskeleton menutupi badannya. Ia mempunyai lima mata. Mata majmuk yang besar, terdiri daripada beribu-ribu kanta tunggal, terletak di kedua-dua belah kepala. Dengan mata ini, ia boleh melihat ke depan, ke sisi dan ke belakang. Ia mempunyai enam kaki dan kebanyakannya mempunyai dua pasang sayap. Sesetengah spesies mempunyai sayap yang pendek dan tidak berguna, dan yang lain tidak bersayap langsung. Belalang hidup di kebanyakan bahagian di dunia kecuali dekat Kutub Utara dan Selatan. Banyak belalang hidup di padang dan padang rumput yang terdapat banyak daun untuk dimakan. Antara spesies belalang yang ada ialah belalang kunyit, belalang lubber, Katydid, belalang juta dan lain-lain. (Lihat
Ensiklopedia Dunia
, (Terj. DBP), 3/392-396).
Seterusnya, di antara syarat sah solat ialah
bersih daripada najis pada badan, pakaian dan tempat solat.
 Difahami bahawa najis itu perlu dibersihkan daripada pakaian melalui perintah Rasulullah SAW kepada Khaulah binti Yasar. Khaulah bertanya kepada Baginda SAW:
يَا رَسُولَ اللهِ إِنَّهُ لَيْسَ لِي إِلاَّ ثَوْبٌ وَاحِدٌ وَأَنَا أَحِيضُ فِيهِ فَكَيْفَ أَصْنَعُ ؟ قَالَ: إِذَا طَهُرْتِ فَاغْسِلِيهِ، ثُمَّ صَلِّي فِيهِ
Maksudnya:
 “
Wahai Rasulullah, sesungguhnya aku tiada pakaian lain melainkan sehelai ini sahaja, dan sekarang aku sedang haid mengenakan pakaian tersebut. Apakah yang perlu aku buat?
” Baginda SAW menjawab: “
Apabila engkau telah suci daripada haid engkau, maka basuhlah pakaian itu (yang terkena haid), kemudian solatlah dengan menggunakan pakaian itu.
”
Riwayat Abu Daud (365)
Hadith di atas menunjukkan bahawa Nabi SAW memerintahkan agar pakaian yang dipakai untuk solat perlu dibersihkan terlebih dahulu daripada segala jenis najis.
Dalam menjawab soalan di atas, terdapat riwayat daripada Ibn Umar R.Anhuma, beliau berkata:
أُحِلَّت لَنا مَيتَتانِ ودَمانِ؛ الجَرادُ والحيتانُ، والكَبدُ والطِّحَالُ
Maksudnya:
 “
Dihalalkan ke atas kita dua jenis bangkai dan dua jenis darah. (Dua jenis bangkai) iaitu belalang dan ikan. (Dua jenis darah) iaitu hati dan limpa
.”
Riwayat al-Baihaqi (1211)
[1]
Hadith di atas menunjukkan bahawa belalang termasuk dalam haiwan yang mana bangkainya adalah suci lagi halal meskipun tidak melalui proses penyembelihan. Hal ini kerana ia adalah haiwan yang mustahil untuk disembelih, maka syarat sembelihan itu gugur. (Lihat
al-Majmu‘ Syarh al-Muhazzab
, 9/72;
Mughni al-Muhtaj
, 6/98-99).
Begitu juga terdapat riwayat daripada Abu Hurairah R.A, yang menceritakan satu perjalanan Rasulullah SAW bersama para sahabat ketika mengerjakan haji dan umrah, dan mereka terserempak dengan sekelompok belalang, lalu mereka membunuhnya. Kemudian Baginda SAW bersabda:
كُلُوهُ فَإِنَّهُ مِنْ صَيْدِ الْبَحْرِ
Maksudnya:
 “
Makanlah ia, kerana ia sama jenisnya dengan binatang buruan di laut (dari segi kehalalan bangkainya).
”
Riwayat Ibn Majah (3222)
Selain itu, Imam al-Nawawi menyebutkan bahawa belalang bangkainya adalah halal dimakan, tidak kira sama ada matinya itu bersebab atau ia mati dengan sendirinya. Demikianlah juga tidak disyaratkan untuk memotong kepalanya. Ini adalah pendapat ulama dalam kalangan mazhab al-Syafi‘i, Abu Hanifah, Ahmad dan majoriti daripada kalangan mereka. (Lihat
al-Majmu‘ Syarh al-Muhazzab
, 9/74). Malah, Ibn Battal menukilkan bahawa ulama-ulama dari Kufah berpendapat belalang halal untuk dimakan walau bagaimana cara pun ia mati, dan ia merupakan pendapat Imam al-Syafi‘i. (Lihat
Syarh Sahih al-Bukhari
, 5/402).
Bahkan al-Khatib al-Syirbini secara tidak langsung ada menjelaskan bahawa bahagian yang terpisah daripada haiwan yang hidup, hukumnya adalah seperti bangkainya. Dalam erti kata lain, haiwan yang hidup itu,
sekiranya bangkainya adalah suci maka bahagian yang terpisah itu juga adalah dikira sebagai suci.
Sekiranya bangkainya adalah najis maka bahagian yang terpisah itu juga adalah dikira sebagai najis.
 Oleh itu, bahagian yang terpisah daripada manusia, ikan atau belalang adalah suci,
manakala haiwan selainnya adalah dianggap najis. Adapun, bahagian yang terpisah daripada haiwan yang sudah mati, hukumnya mengikut sebagaimana haiwan tersebut mati (disembelih ataupun tidak) tanpa syak lagi melainkan pada bulu haiwan yang boleh dimakan. Hukumnya adalah suci secara ijmak para ulama. (Lihat
Mughni al-Muhtaj
, 1/235).
Ini menunjukkan bahawa bangkai belalang dihukumkan sebagai suci dan bukannya najis serta ia tidak berhajat kepada sembelihan bagi menghalalkannya untuk dimakan sebagaimana ikan.
Kesimpulannya
Oleh yang demikian, berbalik kepada soalan yang diajukan,
tidak mengapa seseorang memegang bangkai belalang kerana ia dihukumkan sebagai suci dan bukannya najis,
tidak kira bagaimana pun ia mati kerana ia tidak berhajat kepada sembelihan bagi menghalalkannya.  Justeru,
tangan yang menyentuhnya masih dikira sebagai suci, dan solat yang didirikan juga adalah sah serta tidak perlu mengulanginya
.
Perbahasan lain berkenaan belalang bolehlah merujuk kepada artikel kami dalam
Ahkam Syar‘iyyah
 seperti yang berikut:
#524 Memakan Belalang.
[2]
#529 Cara Menyembelih Belalang.
[3]
#532 Memakan Belalang secara Hidup-hidup.
[4]
#553 Memahami Kontradiksi Hadith Berkaitan Belalang.
[5]
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
يَا حَيُّ يَا قَيُّومُ بِرَحْمَتِكَ نَسْتَغِيثُ، أَصْلِحْ لَنَا شَأْنَنَا كُلَّهُ، وَلاَ تَكِلْنَا إِلَى أَنْفُسِنَا طَرْفَةَ عَيْنٍ
Maksudnya:
“Wahai Tuhan Yang Maha Hidup, wahai Tuhan Yang Maha Berdiri Sendiri (tidak perlu segala sesuatu), dengan rahmat-Mu kami memohon pertolongan, perbaikilah urusan kami semuanya dan janganlah Engkau serahkan kami kepada diri kami walau sekelip mata.”
[1]
 Imam al-Baihaqi menyebutkan dalam
al-Sunan al-Kabir
, sanad hadith ini adalah sahih.
[2]
 Lihat
https://maktabahalbakri.com/524-memakan-belalang/
. Diakses pada 24 September 2023.
[3]
 Lihat
https://maktabahalbakri.com/529-cara-menyembelih-belalang/
. Diakses pada 24 September 2023.
[4]
 Lihat
https://maktabahalbakri.com/532-memakan-belalang-secara-hidup-hidup/
. Diakses pada 24 September 2023.
[5]
 Lihat
https://maktabahalbakri.com/553-memahami-kontradiksi-hadith-berkaitan-belalang/
. Diakses pada 24 September 2023.
Bertarikh: 26 September 2023 bersamaan 10 Rabiulawwal 1445


#3255: Tuang Air Panas ke dalam Bilik Mandi/Tandas

Soalan:
Assalamualaikum Dato’ Seri. Saya ada soalan. Benarkah terdapat larangan menuang air panas ke dalam tandas atau bilik air kerana dikhuatiri terkena jin? Sebabnya saya mendengar bahawa menuang air panas di dalam bilik air mendedahkan pelakunya kepada kemarahan jin kerana dia telah menyakiti mereka, bahkan dikatakan membunuh mereka disebabkan terkena air panas itu. Ini kerana kadang-kadang saya merendam baju saya dengan air mendidih, atau kadang-kadang juga saya menuang air panas dalam lubang di tandas bagi mengelakkan tersumbat. Tetapi sebelum menuangnya saya ada membaca bismillah dan berlindung kepada Allah SWT? Adakah ia mencukupi? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Secara umumnya, tidak dapat dinafikan bahawa tandas merupakan tempat tinggal syaitan, lebih-lebih lagi ia adalah tempat yang dikaitkan dengan kotor dan najis. Ini dapat dilihat melalui kenyataan Imam al-Nawawi ketika membahaskan mengenai hadith larangan untuk menunaikan solat dalam tandas, dan menyatakan di antara sebab dilarang solat di tandas adalah kerana
ia merupakan tempat tinggal syaitan
. Beliau menegaskan:
وَالْأَصَحُّ أَنَّ سَبَبَ النَّهْيِ كَوْنُهُ مَأْوَى الشَّيَاطِينِ فَتُكْرَهُ كَرَاهَةَ تَنْزِيهٍ وَتَصِحُّ الصَّلَاةُ
Maksudnya
: “
Pendapat yang paling sahih bahawa sebab larangan (solat di tandas) kerana ia adalah tempat tinggal syaitan, maka (hukum solatnya) makruh tanzih (yang tidak membawa kepada dosa) namun solatnya adalah sah.
” (Lihat
al-Majmu‘ Syarh al-Muhazzab
, 3/166).
Dalam menjawab soalan di atas, sekelompok ulama menyatakan bahawa tempat mandi atau tandas di mana orang ramai menunaikan hajat mereka (iaitu buang air) adalah tempat tinggal syaitan. Oleh itu, manusia tidak sepatutnya berlama-lama di dalamnya kecuali dalam kadar yang diperlukan bagi menunaikan hajat tersebut. Terdapat riwayat daripada Zaid bin Arqam, daripada Rasulullah SAW, Baginda bersabda:
 إِنَّ هَذِهِ الْحُشُوشَ مُحْتَضَرَةٌ، فَإِذَا أَتَى أَحَدُكُمُ الْخَلَاءَ، فَلْيَقُلْ: أَعُوذُ بِاللَّهِ مِنَ الْخُبْثِ وَالْخَبَائِثِ
Maksudnya
: “
Sesungguhnya tandas-tandas ini sering dikunjungi oleh syaitan. Oleh itu, apabila seseorang daripada kamu pergi ke sana, hendaklah dia mengucapkan: ‘Aku berlindung kepada Allah daripada syaitan jantan dan syaitan betina.’
”
Riwayat Abu Daud (6)
Al-Mulla Ali al-Qari ketika mensyarahkan hadith di atas manyatakan, lafaz “الْحُشُوشَ” adalah kata jamak kepada perkataan “حَشَّ” yang bermaksud tandas. Asalnya ia bermaksud himpunan pokok kurma di sekelilingnya. Kemudian, perkataan ini digunakan secara kiasan untuk merujuk kepada tempat buang air besar, kerana orang dahulu sering buang air besar di antara pokok-pokok kurma sebagaimana disebutkan oleh ulama yang mensyarahkan hadith ini. Menurut al-Tibi,
husy
(حُشٍّ) dengan dibaca baris depan merujuk kepada tempat buang air besar, manakala
hasy
(حَشَّ) dengan dibaca baris atas merujuk kepada kebun-kebun kurma kerana sebelum adanya tandas di rumah-rumah mereka, mereka biasanya buang air besar di kebun-kebun kurma.
Manakala lafaz “مُحْتَضَرَةٌ” pula bermaksud dengan dihadiri oleh jin dan syaitan-syaitan yang bersedia untuk menyakiti anak-anak Adam dan memudaratkan mereka kerana ia merupakan tempat terbukanya aurat dan tidak disebutkan nama Allah di dalamnya. (Lihat
Mirqah al-Mafatih
, 1/386).
Berbalik kepada soalan yang diajukan, pada asasnya tidak ada dalil yang menyebutkan tentang larangan membuang air panas ke tandas/bilik air. Meskipun begitu tidak dapat dinafikan bahawa sebahagian pakar atau orang yang berpengalaman dalam bidang
ruqyah syar‘iyyah
 menyebutkan bahawa salah satu penyebab jin mengganggu seseorang adalah kerana individu itu menuang air panas ke arah jin, yang kemudian mengenai jin tersebut dan menyakitinya. Akibatnya, jin tersebut menjadi marah dan berusaha menyakiti individu tersebut.
Syeikh al-Islam Ibn Taimiyyah menyebutkan, gangguan jin terhadap manusia  disebabkan oleh tiga sebab: Boleh jadi kerana jin menyukai manusia yang diganggu, maka ia mengganggunya bagi memuaskan nafsunya. Jenis gangguan seperti ini lebih lembut dan lebih mudah. Boleh jadi kerana manusia menyakiti mereka melalui kencing atau menuangkan air panas ke atas mereka, atau kerana manusia membunuh sebahagian mereka atau lain-lain sebab yang seumpamanya, dan gangguan jenis ini adalah lebih berat dan seringkali berakhir dengan kematian orang yang diganggu. Kadang-kadang gangguan ini terjadi secara semberono atau main-main seperti tindakan orang-orang bodoh dalam kalangan manusia yang mengganggu anak-anak jalan — orang yang bermusafir/guna jalan. (Lihat
Majmu‘ al-Fatawa
, 13/82).
Selain itu, Syeikh al-Islam Ibn Taimiyyah juga ada menyatakan, boleh jadi gangguan jin terhadap manusia terjadi kerana kemarahan dan balas dendam, seperti ketika sebahagian manusia menyakiti jin atau jin menyangka bahawa manusia sengaja menyakiti mereka, sama ada dengan cara kencing di atas sebahagian mereka, menuangkan air panas, atau bahkan membunuh sebahagian dari mereka. Sekalipun sebenarnya manusia tidak mengetahui bahawa perkara tersebut telah menyakiti atau mengganggu jin. Pada masa yang sama jin juga ada yang jahil dan zalim. Akibatnya, manusia dihukum oleh jin lebih daripada yang sepatutnya. (Lihat
Majmu‘ al-Fatawa
, 19/40).
Oleh itu, seseorang Muslim seharusnya berhati-hati untuk tidak menuangkan air panas di tempat-tempat seperti bilik air, tandas atau tempat lain, supaya secara tidak sengaja ia tidak terkena jin yang berkemungkinan berada di situ, lalu menyakiti mereka. Perkara seperti ini diketahui berdasarkan kepada pengalaman (
tajribah
). Namun, kami tidak mengetahui mana-mana riwayat daripada Nabi SAW atau daripada para sahabat R.Anhum yang menceritakan mengenainya — larangan menuang air panas.
Sekalipun begitu, jika seseorang Muslim adanya suatu keperluan atau berhajat untuk menuang air panas, maka ucapkanlah nama Allah terlebih dahulu iaitu “
Bismillah
” ketika menuangnya atau sebelum memasuki tandas/bilik air.
Syeikh ‘Abd al-Rahman al-Barrak pernah ditanya mengenai adakah terdapat saranan untuk membaca “
Bismillah
” ketika menuang air panas atau ketika anak jatuh atau dalam situasi tertentu?
Beliau menjawab, aku tidak ingat jika adanya saranan untuk membaca “
Bismillah
” dalam konteks yang disebutkan. Namun, menyebut nama Allah (iaitu membaca “
Bismillah
”) adalah salah satu cara yang dinyatakan dalam nas-nas untuk mengusir syaitan dan melindungi diri daripada kejahatan mereka. Misalnya, menyebut nama Allah ketika berbaring (untuk tidur), ketika memasuki rumah dan begitu juga ketika keluar darinya, ketika memasuki dan keluar masjid, dan begitu juga ketika memasuki tandas. Oleh kerana itu, aku berharap bahawa apa yang dilakukan oleh orang-orang dalam situasi-situasi seperti yang disebutkan dalam pertanyaan adalah baik, terutama ketika menuangkan air panas, lebih-lebih lagi di sebahagian tempat yang berkemungkinan menjadi tempat tinggal jin, yang mana dikhuatiri ia akan menyebabkan kesan balas dendam. Justeru, apabila seseorang manusia menyebut nama Allah iaitu dia mengucapkan, “
Bismillah
,” maka hal itu akan menjadi sebab dijauhkan daripada apa yang mereka takuti daripada kejahatan syaitan. Demikian juga apabila seseorang atau budak terjatuh, dan disebutkan kepadanya nama Allah, maka diharapkan hal itu akan menjadi sebab kepada keselamatannya daripada gangguan sebahagian syaitan-syaitan. Maka, kesimpulannya bahawa menyebut nama Allah (iaitu bacaan “
Bismillah
”) padanya terdapat kebaikan dan merupakan salah satu cara terbaik untuk melindungi diri daripada bahaya/keburukan zahir (yang nampak) mahupun batin (yang tidak nampak/tersembunyi). (Lihat
al-Arak Majmu‘ Fatawa al-‘Allamah al-Barrak
, hlm. 1).
Tambahan lagi, Syeikh ‘Abd al-‘Aziz al-Sidhan ketika mensyarahkan kitab
al-Da‘wah ilallah wa Akhlaq al-Du‘ah
 ada menceritakan bahawa beliau pernah menghadiri satu majlis ruqyah seseorang yang dirasuk. Lalu terjadi dialog antara orang yang meruqyah dan jin yang merasuk orang tersebut. Maka orang yang meruqyah itu bertanya kepada jin yang merasuk orang tersebut: “Mengapa kamu merasuknya?”
Jin itu menjawab: “Orang ini telah menuang air panas yang mendidih ke atas salah seorang anakku, lalu menyebabkannya mati.”
Orang yang meruqyah berkata kepada jin tersebut: “Itu kerana dia tidak mengetahui bahawasanya anakmu ada di tempat tersebut.”
Lalu jin itu menjawab: “Mengapa dia tidak membaca ‘Bismillah’ sehingga anakku boleh menjauh atau menghindari daripadanya (sebelum dia menuang air panas)?”
[1]
Kesimpulannya
Oleh yang demikian, berdasarkan kepada kenyataan dan perbincangan di atas,
 kami berpendapat bahawa pada asalnya tidak terdapat sebarang larangan mahupun dalil daripada menuang air panas ke dalam tandas mahupun mana-mana tempat. Sekalipun begitu tidak dapat dinafikan bahawa sebahagian pakar atau orang yang berpengalaman dalam bidang ruqyah syar‘iyyah menyebutkan bahawa salah satu penyebab jin mengganggu seseorang adalah kerana individu itu menuang air panas ke arah jin, yang kemudian mengenai jin tersebut dan menyakitinya, sekalipun manusia tersebut tidak mengetahuinya. Justeru, kami berpendapat bahawa jika tidak ada sebarang keperluan untuk menuang air panas ke dalam tandas atau mana-mana tempat, maka sebaik-baiknya tidak melakukannya
kerana dikhuatiri ia akan menyakiti jin atau makhluk seumpamanya tanpa kita menyedarinya. Apatah lagi bilik air ataupun tandas sememangnya menjadi tempat tinggal atau tempat yang sering dikunjungi oleh jin dan syaitan.
Walau bagaimanapun, jika seseorang itu benar-benar berhajat atau adanya keperluan untuk menuang air panas tidak kira sama ada ke dalam lubang tandas mahupun tempat selainnya seperti ke dalam sinki bertujuan bagi melancarkan aliran air, mengelakkan tersumbat dan seumpamanya, maka tidak mengapa melakukannya. Akan tetapi sebaik-baiknya dia sebutlah nama Allah iaitu mengucapkan “
Bismillah
” ketika menuangnya atau mengucapkan basmalah sebelum memasuki tandas dan menuangnya
.
Sememangnya, kita diperintahkan untuk membaca basmalah dan doa sebelum memasuki tandas agar kita terhindar daripada jin, syaitan dan pandangan mata mereka. Terdapat riwayat daripada Ali bin Abu Talib bahawa Rasulullah SAW bersabda:
سِتْرُ مَا بَيْنَ الْجِنِّ وَعَوْرَاتِ بَنِي آدَمَ إِذَا دَخَلَ الْكَنِيفَ أَنْ يَقُولَ: بِسْمِ اللَّهِ
Maksudnya:
 “
Penghalang — yakni hijab — antara pandangan mata jin dan aurat Bani Adam, ketika memasuki kanif — yakni tempat buang air — adalah membaca bismillah
.”
Riwayat Ibn Majah (297); al-Tirmizi (606) dengan sedikit perbezaan.
Justeru, dapat difahami daripada riwayat di atas bahawa jin dan syaitan ada kemampuan untuk melihat aurat anak Adam. Oleh sebab itu, kita diperintahkan untuk membaca basmalah atau “بِسْمِ اللَّهِ” serta berdoa memohon perlindungan Allah SWT bagi mencegah mereka daripada melihat aurat kita, kerana jika tidak sudah tentu kita tidak diperintahkan untuk membaca basmalah bagi tujuan berlindung daripada pandangan mata mereka.
Al-Mubarakfuri menukilkan pendapat al-Munawi yang menyatakan, sebab perlunya membaca basmalah kerana nama Allah SWT itu ibarat segel (kunci) bagi anak Adam yang mana jin dan syaitan tidak akan mampu untuk membukanya. (Lihat
Tuhfah al-Ahwazi
, 3/184). Selain itu, Sa‘id bin Ali Wahf al-Qahtani juga ada menyebutkan bahawa bacaan basmalah ketika mahu masuk ke dalam tandas, ketika hendak menanggalkan pakaian atau menyelaknya bagi menunaikan suatu hajat di dalam tandas adalah menepati syariat sebagaimana di dalam riwayat Ali R.A. Hikmahnya adalah untuk memohon pertolongan daripada Allah SWT supaya syaitan dan jin tidak melihat aurat anak-anak Adam ketika menunaikan hajat, menanggalkan pakaian atau seumpamanya. (Lihat
Ithaf al-Muslim bi Syarhi Husni al-Muslim
,
 hlm. 103).
Selain itu, kami juga ingin mengambil kesempatan di sini menasihatkan semua, ingatlah sebagai seorang Muslim, kita merupakan hamba Allah SWT dalam setiap keadaan. Allah SWT sentiasa mengawasi kita dan hanya kepada-Nya sahajalah kita memohon pertolongan. Inilah antara bukti kesempurnaan syariat agama ini, yang merangkumi adab-adab yang sepatutnya setiap orang Islam mempelajarinya dan menjaganya — yakni beramal dengannya — merangkumi setiap aktiviti siang malam. Pada masa yang sama, lazimilah zikir-zikir pagi dan petang, zikir-zikir dan doa-doa yang mathur yang diajarkan oleh Baginda SAW.  Yakin dan percayalah bahawa sesiapa yang mengamalkan dan melazimi zikir-zikir pagi dan petang, insya-Allah dia akan sentiasa berada di bawah pengawasan-Nya dan dilindungi daripada kejahatan jin dan syaitan.
Untuk itu, kami sarankan kepada sidang pembaca sekalian agar merujuk kepada kitab himpunan doa seperti Hisnul Muslim atau Perisai Muslim yang telah banyak diterjemahkan ataupun buku-buku himpunan doa lain seumpamanya.
Semoga Allah SWT memberikan kefahaman yang jelas kepada kita semua dalam beragama. Amin.
Kami akhiri dengan doa:
اللَّهُمَّ إِنَّا نَعُوْذُ بِكَ مِنْ جَهْدِ البَلَاءِ، وَدَرَكِ الشَّقَاءِ، وَسُوءِ القَضَاءِ ، وَشَمَاتَةِ الأَعْدَاءِ
Maksudnya:
“Wahai Allah! Kami berlindung kepada-Mu daripada ujian yang berat, hinanya kecelakaan, buruknya takdir dan celaan para musuh (atas bala, ujian dan kecelakaan yang menimpa).”
[1]
 Lihat
https://islamqa.info/amp/ar/answers/226625
. Diakses pada 24 September 2023.
Bertarikh: 26 September 2023 bersamaan 10 Rabiulawwal 1445


#3256: Guna “Hand Sanitizer” Sebelum Solat

Soalan:
Assalamualaikum Dato’ Seri. Saya ada soalan. Sememangnya sudah menjadi kebiasaan saya untuk membawa sebotol
hand sanitizer
 kecil, yang kadang-kadang saya gantungkannya pada beg galas saya. Soalan saya, bolehkah saya mendirikan solat selepas menggunakan
hand sanitizer
 tanpa perlu membasuhnya terlebih dahulu? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan mengemukakan secara ringkas terlebih dahulu takrifan dan sedikit pengenalan mengenai pembasmi kuman atau ia lebih dikenali sebagai “
hand sanitizer.
” Ringkasnya, pembasmi kuman atau
hand sanitizer ini
 turut dipanggil sebagai antiseptik tangan. Ia adalah agen yang digunakan pada tangan untuk menghilangkan patogen biasa (organisma penyebab penyakit).
Hand sanitizer
 biasanya tersedia dalam bentuk busa, gel, atau cecair. Penggunaannya disyorkan apabila sabun dan air tidak didapati/tersedia untuk mencuci tangan atau apabila pencucian tangan berulang kali merosakkan penghalang kulit semulajadi (contohnya, menyebabkan kulit menjadi kering atau merekah). Walaupun keberkesanan
hand sanitizer
 adalah bervariasi, ia digunakan sebagai cara mudah untuk mengawal jangkitan dalam pelbagai situasi, dari pusat jagaan kanak-kanak dan sekolah-sekolah hingga hospital dan klinik kesihatan, dan dari pasar raya hingga kapal persiaran.
Berdasarkan bahan aktif yang digunakan,
 hand sanitizer
boleh diklasifikasikan sebagai salah satu daripada dua jenis: beralkohol atau bebas alkohol. Produk beralkohol biasanya mengandungi antara 60 hingga 95 peratus alkohol, biasanya dalam bentuk etanol, isopropanol, atau n-propanol. Pada kepekatan tersebut, alkohol segera menyahtukarkan protein, dengan berkesan meneutralkan jenis mikroorganisma tertentu. Manakala produk bebas alkohol pula biasanya berasaskan pembasmian kuman seperti benzalkonium klorida (BAC), atau agen antimikrob seperti triclosan. Aktiviti bahan pembasmian kuman dan agen antimikrob adalah serta-merta dan berterusan. Selain itu, banyak produk
hand sanitizer
 juga mengandungi emolien (contohnya, gliserin) yang menenangkan kulit, agen pemekat dan pewangi.
[1]
Dalam menjawab soalan di atas, permasalahan yang timbul adalah pada produk
hand sanitizer
yang mengandungi alkohol. Adapun produk
hand sanitizer
 yang bebas alkohol, tidak timbul masalah dalam penggunaannya selagi mana ia tidak mengandungi bahan bernajis yang lain serta tidak memudaratkan penggunanya, maka penggunaannya adalah diharuskan ketika solat.
Seterusnya berkenaan penggunaan produk yang mengandungi alkohol, kita hendaklah membezakan di antara alkohol yang terhasil melalui proses pembuatan arak dan alkohol yang terhasil secara sintetik melalui proses campuran atau sebatian bahan kimia. Kami sudah membahaskannya secara terperinci dalam artikel kami dalam
Ahkam Syar‘iyyah
 yang bertajuk:
#3144: Penggunaan Alkohol Sintetik.
[2]
Kami sebutkan di sini sebahagian perbahasan tersebut. Alkohol yang terhasil melalui proses pembuatan arak, tidak syak lagi hukumnya adalah haram. Ini kerana arak merupakan najis dan dosa besar sekiranya melakukan aktiviti yang berkaitan dengannya. Sebagai umat Islam, kita diwajibkan untuk menjauhinya dan ini merupakan perintah Allah SWT melalui firman-Nya:
يَا أَيُّهَا الَّذِينَ آَمَنُوا إِنَّمَا الْخَمْرُ وَالْمَيْسِرُ وَالْأَنْصَابُ وَالْأَزْلَامُ رِجْسٌ مِنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ
Maksudnya
: “
Wahai orang yang beriman! Bahawa sesungguhnya arak, dan judi, dan pemujaan berhala, dan mengundi nasib dengan batang-batang anak panah, adalah (semuanya) kotor (keji) dari perbuatan syaitan. Oleh itu hendaklah kamu menjauhinya supaya kamu berjaya
.”
(Surah al-Ma’idah: 90)
Dr. Wahbah al-Zuhaili menyebutkan, hukum bagi arak adalah haram diminum dalam kuantiti banyak atau sedikit kecuali dalam keadaan darurat kerana arak itu adalah haram secara zatnya. Begitu juga tidak boleh mengambil manfaat daripadanya sama ada bagi tujuan perubatan atau selainnya kerana Allah tidak menjadikan penawar (ubat) buat kita daripada sesuatu perkara yang diharamkan ke atas kita. (Lihat
al-Fiqh al-Islami wa Adillatuhu
, 7/5474).
Bahkan dinyatakan di dalam
al-Mausu‘ah al-Fiqhiyyah
 bahawa jumhur fuqaha’ berpendapat, haram untuk mengambil manfaat daripada arak bagi tujuan perubatan, dan sebarang bentuk manfaat yang lain, seperti menggunakannya dalam minyak wangi atau makanan atau tanah liat. (Lihat
al-Mausu‘ah al-Fiqhiyyah al-Kuwaitiyyah
, 5/25).
Akan tetapi alkohol yang terhasil bukan melalui proses pembuatan arak, tetapi melalui proses campuran atau sebatian bahan kimia dan sebagainya, maka para ulama berbeza pendapat mengenainya, dan pendapat yang sahih (kuat dan terpilih) ia dihukumkan sebagai suci. Ini adalah sebagaimana dinyatakan dalam
Fatwa Mufti Kerajaan Negara Brunei Darussalam Tahun 2005
 (hlm. 74) bahawa: “Alkohol sintetik atau tiruan daripada campuran bahan kimia adalah haram meminumnya kerana sifatnya yang memudharatkan seperti mana racun. Adapun barangan kosmetik yang mengandungi alkohol yang dihasilkan melalui sintetik atau tiruan daripada campuran bahan kimia adalah harus menggunakannya, kerana ia bukan najis. Dengan ini juga, sah sembahyang seseorang yang memakai baju yang telah disembur dengan minyak wangi yang mengandungi alkohol yang dihasilkan melalui sintetik atau tiruan daripada campuran bahan kimia kerana ia bukan najis.”
Tambahan lagi, berkenaan alkohol ini juga, Muzakarah Khas Jawatankuasa Fatwa Majlis Kebangsaan Bagi Hal Ehwal Ugama Islam Malaysia yang membincangkan
Isu Alkohol Dalam Makanan, Minuman, Pewangi Dan Ubat-Ubatan
 pada 14 hingga 16 Julai 2011 telah memutuskan bahawa:
Setiap minuman arak adalah mengandungi alkohol. Walau bagaimanapun bukan semua alkohol itu adalah arak. Alkohol yang diperolehi dari proses pembuatan arak, hukumnya haram dan najis.
Manakala alkohol yang diperolehi bukan melalui proses pembuatan arak hukumnya tidak najis, tetapi haram (tidak boleh) diminum dalam bentuk aslinya kerana ia adalah racun dan boleh membunuh.
Minuman ringan yang diproses/dibuat bukan dengan tujuan untuk menghasilkan arak dan mempunyai alkohol di bawah aras 1%v/v adalah harus (boleh) diminum.
Manakala minuman ringan yang dibuat dengan niat dan cara yang sama seperti proses membuat arak, sama ada mengandungi banyak atau sedikit alkohol atau alkoholnya disuling adalah haram diminum.
Makanan atau minuman yang mengandungi alkohol secara semulajadi seperti buah-buahan, kekacang atau bijirin serta perahannya, atau alkohol yang terkandung itu terjadi secara sampingan semasa proses pembuatan makanan atau minuman adalah tidak najis dan harus (boleh) dimakan/diminum.
Makanan atau minuman yang mengandungi bahan perisa atau pewarna yang mengandungi alkohol untuk tujuan penstabilan adalah harus (boleh) digunakan sekiranya alkohol itu bukan dihasilkan dari proses pembuatan arak dan kuantiti alkohol dalam produk akhir itu adalah tidak memabukkan dan kadar alkohol tidak melebihi 0.5%.
Ubat-ubatan dan pewangi yang mengandungi alkohol sebagai bahan pelarut adalah tidak najis dan diharuskan sekiranya alkohol tersebut bukan diambil melalui proses pembuatan arak.
Selain itu, Syeikh Ibn Soleh al-‘Uthaimin juga ada menyebutkan, penggunaan alkohol untuk penyahkuman atau merawat luka adalah tidak mengapa jika ada keperluan bagi perkara tersebut. Sesungguhnya dikatakan bahawa alkohol menghilangkan akal tanpa memabukkan. Jika perkara itu adalah benar, maka ia bukanlah arak. Jika perkara itu tidak benar, maka ia adalah arak dan meminumnya adalah haram menurut nas dan ijma‘. Adapun penggunaannya untuk tujuan selain minum, maka ia menjadi perkara yang memerlukan penelitian lebih lanjut.
Kemudian, Syeikh Ibn Soleh al-‘Uthaimin menukilkan pula fatwa Syeikh Muhammad Rasyid Redha yang menyimpulkan bahawa alkohol adalah bahan suci yang membersihkan dan salah satu bahan asas dalam bidang farmasi, perubatan, dan pelbagai industri serta digunakan dalam beratus-ratus ubat. Jadi, melarang umat Islam daripada menggunakannya akan menyekat mereka daripada menguasai ilmu, seni, dan banyak bidang lain. Ini adalah salah satu sebab mengapa bangsa Eropah mendahului umat Islam dalam bidang seperti kimia, farmasi, perubatan, rawatan, dan perindustrian. Melarang penggunaan alkohol dalam konteks ini boleh menjadi punca kematian ramai pesakit atau orang cedera atau menyebabkan sakit mereka menjadi lebih lama dan semakin bertambah. (Lihat
Majmu‘ Fatawa Ibn ‘Uthaimin
, 11/256-259).
Bahkan hal ini disokong dengan resolusi yang dikeluarkan oleh Nadwah Figh Perubatan kali Kelapan anjuran Pertubuhan Ilmu-Ilmu Perubatan Islam yang berlangsung di Kuwait (dari 22-24 Mei 1995). Resolusi tersebut antara lain menyebut:
“Bahan alkohol tidak najis dari segi syarak, berdasarkan kepada perakuan yang lalu, yang berasaskan kepada prinsip asal sesuatu itu adalah suci, sama ada alkohol itu sahaja atau telah dicampurkan dengan air, kerana menerima pakai pandangan ulama yang menghukumkan kenajisan arak dan lain-lain bahan yang memabukkan, hanyalah berbentuk maknawi dan bukannya hissi, kerana ia dianggap sebagai benda kotor yang menjadi kesukaan syaitan. Dari itu tidak menjadi kesalahan dari segi syarak, menggunakan alkohol dari sudut perubatan sebagai bahan pencuci kulit, kecederaan, ubat-ubatan dan pembunuh kuman. Begitu juga dengan penggunaan minyak wangi (Air Colonia) yang menggunakan alkohol, sebagai bahan pelarut kepada bahan-bahan minyak wangi yang ringan atau penggunaan krim yang mengandungi alkohol. Ia tidak ada kaitan dengan arak, kerana arak haram diambil manfaat daripadanya.” (Lihat
Isu-isu Fiqh Halal & Haram Semasa
 oleh Dr. Basri bin Ibrahim, hlm. 598-605).
Kesimpulannya
Oleh yang demikian, berdasarkan kepada perbahasan dan perbincangan di atas,
kami berpendapat bahawa penggunaan
 hand sanitizer
 sama ada yang mengandungi alkohol atau bebas alkohol adalah diharuskan kerana alkohol yang digunakan sebagai bahan asas kandungannya adalah alkohol sintetik yang dihasilkan bukan melalui proses pembuatan arak, sebaliknya ia dihasilkan melalui proses sebatian kimia dan seumpamanya. Sekalipun begitu, keharusan tersebut juga terikat selagi mana ia tidak mengandungi bahan bernajis yang lain dan tidak memudaratkan penggunanya.
Ini adalah selari dengan kaedah yang menyebutkan:
الْأَصْلُ فِي الْأَشْيَاءِ الْإِبَاحَةُ حَتَّى يَدُلَّ الدَّلِيلُ عَلَى التَّحْرِيمِ
Maksudnya:
 “
Hukum asal bagi sesuatu perkara adalah harus sehinggalah datangnya dalil yang menunjukkan kepada keharaman (perkara tersebut).
” (Lihat
al-Asybah wa al-Naza’ir
 oleh al-Suyuti, hlm. 60).
Begitu juga kaedah fiqh yang lain menyatakan:
الأَصْلُ فِي الأَشْيَاءِ النَافِعَةِ الإِبَاحَةُ، وَفِي الأَشْيَاءِ الضَّارَّةِ الحُرْمَةُ
Maksudnya
: “
Hukum asal bagi sesuatu yang bermanfaat adalah dibolehkan (yakni harus) dan hukum asal bagi sesuatu yang berbahaya adalah diharamkan
.”
Bahkan pendapat ini juga adalah selari dengan keputusan yang telah diputuskan oleh Muzakarah Khas Jawatankuasa Fatwa Majlis Kebangsaan Bagi Hal Ehwal Ugama Islam Malaysia sebagaimana yang kami telah sebutkan sebelum ini.
Begitu juga penggunaannya ketika solat juga adalah dibolehkan dan solat yang didirikan juga adalah sah serta tidak perlu mengulanginya kerana ia dihukumkan sebagai bahan suci dan bukannya najis.
Semoga Allah SWT memberikan kefahaman yang jelas kepada kita semua dalam beragama dan menjauhkan diri kita daripada perkara-perkara yang diharamkan. Amin.
Kami akhiri dengan doa:
اللَّهُمَّ أَلْهِمْنَا رُشْدَنَا، وَأَعِذْنَا مِنْ شَرِّ أَنْفُسِنَا
Maksudnya:
“Wahai Allah! Ilhamkanlah kepada kami kecerdasan dan petunjuk serta lindungilah kami daripada kejahatan nafsu kami.”
[1]
 Lihat
https://www.britannica.com/topic/hand-sanitizer
. Diakses pada 25 September 2023.
[2]
 Lihat
https://maktabahalbakri.com/3144-penggunaan-alkohol-sintetik/
. Diakses pada 25 September 2023.
Bertarikh: 26 September 2023 bersamaan 10 Rabiulawwal 1445


#3257: Bacaan Surah Sajadah Pada Hari Jumaat

Soalan:
Assalamualaikum Dato’ Seri. Untuk bacaan surah sajadah pada subuh hari Jumaat. Boleh ke tidak baca satu ayat atau perlu baca satu surah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Banyak masjid khususnya di negara kita mengamalkan bacaan surah al-Sajadah dan surah al-Insan di dalam solat Subuh pada setiap hari Jumaat. Ini kerana, hukum baca surah al-Sajadah – sunat bahkan ia juga menjadi sunnah Nabi SAW. Akan tetapi, riwayat menyebut dibaca pada hari Jumaat surah al-Sajadah pada rakaat pertama dan surah al-Insan pada rakaat kedua, selepas selesai bacaan al-Fatihah.
Daripada Abu Hurairah RA, bahawa Nabi SAW bersabda:
 كَانَ النَّبِيُّ صَلَّى اللهُ عَلَيْهِ وَسَلَّمَ يَقْرَأُ فِي الجُمُعَةِ فِي صَلاَةِ الفَجْرِ الم تَنْزِيلُ السَّجْدَةَ، وَهَلْ أَتَى عَلَى الإِنْسَانِ حِينٌ مِنَ الدَّهْرِ
Maksudnya:
“Adapun Nabi SAW membaca pada hari Jumaat di dalam solat Fajar dengan
الم تَنْزِيل
ُ al-Sajadah dan
هَلْ أَتَى عَلَى الْإِنْسَانِ حِينٌ مِنَ الدَّهْرِ لَمْ يَكُنْ شَيْئًا مَذْكُورًا
.”
Riwayat al-Bukhari (891), Muslim (879)
Terdapat sebuah lagi riwayat yang hampir dengan riwayat di atas, juga daripada Abu Hurairah RA, bahawa Nabi SAW bersabda:
كَانَ يَقْرَأُ فِي الصُّبْحِ، يَوْمَ الْجُمُعَةِ: بِالم تَنْزِيلُ فِي الرَّكْعَةِ الْأُولَى، وَفِي الثَّانِيَةِ هَلْ أَتَى عَلَى الْإِنْسَانِ حِينٌ مِنَ الدَّهْرِ لَمْ يَكُنْ شَيْئًا مَذْكُورًا
Maksudnya:
“Adapun Nabi SAW membaca di dalam solat Subuh pada hari Jumaat dengan “
الم تَنْزِيل
ُ” (al-Sajadah) pada rakaat pertama. Manakala pada rakaat kedua pula “
هَلْ أَتَى عَلَى الْإِنْسَانِ حِينٌ مِنَ الدَّهْرِ لَمْ يَكُنْ شَيْئًا مَذْكُورًا
” (al-Insan) .”
Riwayat Muslim (880)
Berdasarkan dua buah hadith yang sahih di atas, maka jelaslah bahawasanya Nabi SAW membaca dua surah ini ketika Baginda SAW menunaikan solat Subuh atau Fajar pada hari Jumaat.
Kata Imam Ibn Hajar al-Asqalani:
 وَفِيهِ دَلِيلٌ عَلَى اسْتِحْبَابِ قِرَاءَةِ هَاتَيْنِ السُّورَتَيْنِ فِي هَذِهِ الصَّلَاةِ مِنْ هَذَا الْيَوْمِ لِمَا تُشْعِرُ الصِّيغَةُ بِهِ مِنْ مُوَاظَبَتِهِ صَلَّى اللَّهُ عَلَيْهِ وَسَلَّمَ عَلَى ذَلِكَ أَوْ إِكْثَارِهِ مِنْهُ
Maksudnya: “Padanya (pada hadith ini) menunjukkan sunat membaca dua surah ini di dalam solat pada hari tersebut (Jumaat). Ini kerana, daripada bentuk hadith ini menunjukkan bahawa Nabi SAW melaziminya atau banyak melakukannya.” (Lihat
Fath al-Bari
, 378/2)
Selain itu juga, menurut mazhab al-Syafi’i disunatkan membaca surah al-Sajadah dan surah al-Insan pada solat subuh Jumaat berdalilkan amalan Nabi SAW sebagaimana yang dinyatakan di dalam hadith di atas. (Lihat
al-Muktamad
, 261/1)
Ini untuk mengingatkan kita tentang hari Kiamat, kejadian manusia serta pembalasannya di samping nikmat syurga dan azab neraka. Sementelahan pula pada hari Jumaat lah diciptakan manusia, masuk ke dalam syurga, dikeluarkannya dan tidak berlaku kiamat kecuali pada hari Jumaat. Ini antara sebab kita disuruh membaca kedua-dua surah tersebut secara penuh.
Adapaun membaca satu surah sahaja atau sebahagian daripadanya di tempat untuk sujud sajadah maka, hukumnya tidaklah salah tetapi
khilaf aula
.
Kami akhiri dengan doa:
اللَّهُمَّ إِنَّا عَبِيْدُكَ، وَبَنُوْ عَبِيْدِكَ، وَبَنُوْ إِمَائِكَ، نَوَاصِينَا بِيَدِكَ، مَاضٍ فِيْنَا حُكْمُكَ، عَدْلٌ فِيْنَا قَضَاؤُكَ، نَسْأَلُكَ بِكُلِّ اسْمٍ هُوَ لَكَ سَمَّيْتَ بِهِ نَفْسَكَ، أَوْ عَلَّمْتَهُ أَحَدًا مِنْ خَلْقِكَ، أَوْ أَنْزَلْتَهُ فِي كِتَابِكَ، أَوْ اسْتَأْثَرْتَ بِهِ فِي عِلْمِ الْغَيْبِ عِنْدَكَ، أَنْ تَجْعَلَ الْقُرْآنَ رَبِيعَ قُلُوْبِنَا، وَنُورَ صُدُوْرِنَا، وَجِلَاءَ أَحْزَانِنَا، وَذَهَابَ هُمُوْمِنَا.
Maksudnya:
“Ya Allah, sesungguhnya kami adalah hamba-Mu, anak kepada hamba-Mu, anak kepada hamba perempuan-Mu, ubun-ubun kami di tangan-Mu, telah berlalunya keputusan-Mu, Engkau telah berlaku adil ke atas kami dalam keputusan-Mu. Kami memohon kepada-Mu dengan setiap nama yang Engkau berikan pada diri-Mu, atau yang telah Engkau ajarkan kepada salah satu makhluk ciptaan-Mu, atau yang telah Engkau turunkan dalam kitab-Mu, atau yang telah Engkau rahsiakan dalam ilmu ghaib-Mu, untuk menjadikan al-Quran sebagai penyejuk hati kami, cahaya di dada kami, penghilang kesedihan kami, penghapus kesusahan kami.”
Bertarikh: 26 September 2023 bersamaan 10 Rabiulawwal 1445


#3258: Sedekahkan Al-Fatihah kepada Non-Muslim Yang Masih Hidup

Soalan:
Assalamualaikum Dato’ Seri. Apa hukum sedekahkan al-Fatihah kepada mereka yang bukan Muslim? Bukan dalam situasi kematian,
 in terms of
kehidupan seharian. Mohon bantu saya dapatkan jawapan dari persoalan ini ya. Terima kasih
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Sedekah mempunyai pahala yang besar bahkan digalakkan dalam Islam. Kami telah nyatakan dalam buku kami
Keajaiban Sedekah
yang cukup banyak kelebihannya. Kita boleh bahagikan sedekah kepada dua; sedekah harta benda seperti wang ringgit, maka boleh kita sedekah kepada sesiapa pun termasuk kepada non-Muslim mengikut pendapat yang
rajih
.
Keduanya, sedekah ibadat seperti bacaan al-Fatihah disedekahkan ekpada non-Muslim. Hal ini tidak dibolehkan kerana orang bukan Islam tidak diterima ibadat selama mana tidak memeluk Islam. Firman Allah SWT:
 قُل لِّلَّذِينَ كَفَرُوا إِن يَنتَهُوا يُغْفَرْ لَهُم مَّا قَدْ سَلَفَ وَإِن يَعُودُوا فَقَدْ مَضَتْ سُنَّتُ الْأَوَّلِينَ
Maksudnya:
Katakanlah (wahai Muhammad) kepada orang-orang yang kafir itu, jika mereka berhenti (dari kekufurannya), nescaya akan diampunkan dosa mereka yang telah lalu, dan jika mereka kembali lagi (ingkar maka Kami akan menyeksa mereka), kerana sesungguhnya telah berlakulah kebinasaan orang-orang (yang kufur ingkar) dahulu kala.
(Surah al-Anfal: 38)
Justeru, kami katakan yang boleh adalah kita membaca al-Fatihah untuk mendoakan orang-orang yang sakit, termasuklah kepada yang bukan Islam seperti riwayat al-Bukhari: Daripada Abu Sa’id Al-Khudri RA, katanya:
أَنَّ نَاسًا مِنْ أَصْحَابِ رَسُولِ اللَّهِ صَلَّى اللَّهُ عَلَيْهِ وَسَلَّمَ كَانُوا فِي سَفَرٍ، فَمَرُّوا بِحَيٍّ مِنْ أَحْيَاءِ الْعَرَبِ، فَاسْتَضَافُوهُمْ فَلَمْ يُضِيفُوهُمْ، فَقَالُوا لَهُمْ : هَلْ فِيكُمْ رَاقٍ ؟ فَإِنَّ سَيِّدَ الْحَيِّ لَدِيغٌ أَوْ مُصَابٌ. فَقَالَ رَجُلٌ مِنْهُمْ : نَعَمْ. فَأَتَاهُ، فَرَقَاهُ بِفَاتِحَةِ الْكِتَابِ، فَبَرَأَ الرَّجُلُ، فَأُعْطِيَ قَطِيعًا مِنْ غَنَمٍ، فَأَبَى أَنْ يَقْبَلَهَا، وَقَالَ : حَتَّى أَذْكُرَ ذَلِكَ لِلنَّبِيِّ صَلَّى اللَّهُ عَلَيْهِ وَسَلَّمَ. فَأَتَى النَّبِيَّ صَلَّى اللَّهُ عَلَيْهِ وَسَلَّمَ، فَذَكَرَ ذَلِكَ لَهُ، فَقَالَ : يَا رَسُولَ اللَّهِ، وَاللَّهِ مَا رَقَيْتُ إِلَّا بِفَاتِحَةِ الْكِتَابِ. فَتَبَسَّمَ وَقَالَ : “ وَمَا أَدْرَاكَ أَنَّهَا رُقْيَةٌ ؟ “ ثُمَّ قَالَ: “خُذُوا مِنْهُمْ، وَاضْرِبُوا لِي بِسَهْمٍ مَعَكُمْ.
Maksudnya:
“Bahawa ada sekelompok sahabat Rasulullah SAW dahulu berada dalam musafir, lalu melewati satu perkampungan Arab. Waktu itu, mereka meminta untuk menjadi tetamu, namun penduduk kampung tersebut enggan untuk menjamu mereka. Penduduk kampung tersebut lantas bertanya kepada para sahabat, “Apakah di antara kamu ada yang boleh meruqyah (merawat) kerana pembesar kampung kami tersengat binatang atau terserang demam?” Ada seorang sahabat menjawab, “Ya, ada”  Lalu ia (salah satu sahabat) pun mendatangi pembesar tersebut dan meruqyahnya dengan membaca surah Al-Fatihah. Pembesar tersebut pun sembuh. Lalu yang membacakan ruqyah tadi diberikan (hadiah) selembah daripada kambing, namun ia enggan menerimanya sampai kisah tadi diceritakan terlebih dahulu pada Nabi SAW. Lalu ia mendatangi Nabi SAW dan menceritakan kisahnya tadi pada beliau. Ia berkata, “Wahai Rasulullah, demi Allah aku tidaklah meruqyah melainkan hanya membacakan surah Al-Fatihah.” Rasulullah SAW lantas tersenyum dan berkata, “Bagaimana engkau boleh tahu Al-Fatihah adalah (surah yang dapat dijadikan) ruqyah?” Beliau pun bersabda, “Ambillah kambing itu dari mereka dan berikan untukku sebahagiannya bersama kamu.”
Riwayat al-Bukhari (2064) dan Muslim (2201)
Kami akhiri dengan doa:
اللَّهُمَّ اجْعَلْ خَيْرَ أَعْمَارِنَا أَوَاخِرَهَا، وَخَيْرَ أَعْمَالِنَا خَوَاتِمَهَا، وَاجْعَلْ خَيْرَ أَيَّامِنَا يَوْمَ نَلْقَاكَ
Maksudnya:
“Ya Allah! Jadikanlah sebaik-baik umur kami adalah pada penghujungnya, dan sebaik-baik amalan kami sebagai penutupnya. Dan jadikanlah sebaik-baik hari kami, adalah hari dimana kami berjumpa dengan-Mu kelak.”
Bertarikh: 26 September 2023 bersamaan 10 Rabiulawwal 1445


#3259: Hukum Imam Kaki Botol

Soalan:
Assalamualaikum Dato’ Seri. Sekiranya Imam tu seorang kaki botol kiranya pemabuk, adakah masih menggunakan hukum yang sama seperti hukum imam seorang perokok?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertama, selayaknya imam yang mempunyai akhlak yang baik, mereka yang fasih bacaan al-Quran serta betul dan mereka yang faqih dalam ilmu, di samping mereka yang lebih tua dan lebih dahulu hijrah. Hal ini berdasarkan sebuah hadith:
Diriwayatkan oleh Abu Mas’ud beliau berkata bahawa Nabi SAW berkata kepada kami:
يَؤُمُّ الْقَوْمَ أَقْرَؤُهُمْ لِكِتَابِ اللَّهِ وَأَقْدَمُهُمْ قِرَاءَةً فَإِنْ كَانَتْ قِرَاءَتُهُمْ سَوَاءً فَلْيَؤُمَّهُمْ أَقْدَمُهُمْ هِجْرَةً فَإِنْ كَانُوا فِي الْهِجْرَةِ سَوَاءً فَلْيَؤُمَّهُمْ أَكْبَرُهُمْ سِنًّا وَلاَ تَؤُمَّنَّ الرَّجُلَ فِي أَهْلِهِ وَلاَ فِي سُلْطَانِهِ وَلاَ تَجْلِسْ عَلَى تَكْرِمَتِهِ فِي بَيْتِهِ إِلاَّ أَنْ يَأْذَنَ لَكَ أَوْ بِإِذْنِهِ
Maksudnya:
“Yang menjadi imam bagi sesuatu kumpulan ialah orang yang lebih pandai membaca al-Quran. Sekiranya mereka setara dalam bacaan, maka yang lebih alim dalam hadith, jika dalam hadith mereka pun sama maka yang lebih dahulu berhijrah, dan jika dalam hijrah juga mereka masih sama maka yang lebih tua usianya di kalangan mereka.”
Riwayat Muslim (613)
Berdasarkan hadith ini para ulama mazhab al-Syafi’i telah pun menulis hal ini di dalam kitab-kitab mereka. Berikut merupakan susunan orang yang layak menjadi imam ketika ketiadaan imam khusus yang dilantik masjid menurut Ibn Naqib al-Masri di dalam kitabnya
Umdah al-Salik
 (128):
Yang paling faqih (iaitu yang paling mengetahui dan memahami) hukum-hakam syariah Islam, terutamanya perkara yang berkaitan solat seperti sah dan batalnya solat dan lain-lain.
Yang paling baik bacaan al-Quran
Yang paling warak (iaitu mereka yang menjauhi syubhah)
Yang paling awal berhijrah ke kerajaan islam madinah dan anak cucunya
Yang paling awal memeluk islam
Yang mulia nasabnya atau keturunan mengikut turutan bermula daripada bani hashim, bani muthalib, kemudian diikuti quraish, kemudian bangsa arab, diutamakan anak orang yang soleh dan alim daripada yang disebutkan dari nasab
Yang paling baik keperibadian
Yang paling bersih tubuh badan dan pakaian
Yang paling lunak suara
Yang paling baik penampilan
Berkenaan dengan kaki botol atau pemabuk memang termasuk di kalangan yang fasik yang hendaklah bertaubat kepada Allah SWT. Sebaik-baiknya, biarlah yang menjadi imam orang yang beriman dan soleh di kalangan mereka kerana dia juga akan dicontohi dan diikuti serta tiada pertikaian di kalangan makmum tentang kesolehannya. Sebuah hadith menyebut:
Daripada Anas RA berkata:
لَعَنَ رَسُولُ اللهِ صَلَّى اللهُ عَلَيْهِ وَسَلَّمَ ثَلَاثَةً: رَجُلٌ أَمَّ قَوْمًا وَهُمْ لَهُ كَارِهُونَ، وَامْرَأَةٌ بَاتَتْ وَزَوْجُهَا عَلَيْهَا سَاخِطٌ، وَرَجُلٌ سَمِعَ حَيَّ عَلَى الْفَلَاحِ ثُمَّ لَمْ يُجِبْ
Maksudnya:
“Rasulullah SAW telah melaknat tiga golongan, lelaki yang menjadi imam kepada sesuatu kaum sedangkan mereka membencinya, perempuan yang tidur sedangkan suaminya marah kepadanya dan lelaki yang mendengar seruan
حَيَّ عَلَى الْفَلَاح
ِ (marilah solat) sedangkan dia tidak menyahutnya.”
Riwayat al-Tirmidzi (358)
Akhir kalam, marilah bersama-sama kita berdoa kepada Allah SWT:
اللَّهُمَّ جَنِّبْنَا مُنْكَرَاتِ الأَخْلاَقِ ، وَالأَهْوَاءِ ، وَالأَسْوَاءِ  وَالأَدْوَاءِ
Maksudnya:  “
Ya Allah, jauhkanlah kami daripada akhlak yang mungkar, hawa nafsu, juga dari segala keburukan serta dari penyakit-penyakit yang membawa kepada kebinasaan.”
Bertarikh: 26 September 2023 bersamaan 10 Rabiulawwal 1445


#326 Adab-adab Menziarahi Maqam Nabi SAW

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t. Adakah di sana terdapat adab-adab ketika menziarahi Maqam Rasulullah SAW? Terima kasih.
Jawapan:
Waalaikumussalam w.b.t.
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
الَّذِي خَلَقَ الْمَوْتَ وَالْحَيَاةَ لِيَبْلُوَكُمْ أَيُّكُمْ أَحْسَنُ عَمَلًا ۚ وَهُوَ الْعَزِيزُ الْغَفُورُ
Maksudnya:
 “
Dia-lah yang telah mentakdirkan adanya mati dan hidup (kamu) — untuk menguji dan menzahirkan keadaan kamu; siapakah di antara kamu yang lebih baik amalnya dan Dia Maha Kuasa (membalas amal kamu), lagi Maha Pengampun, (bagi orang-orang yang bertaubat).
”
[1]
Salah satu tanda kekuasaan Allah SWT ialah Dia yang menghidupkan dan mematikan; kehidupan dan kematian itu merupakan sebahagian daripada makhluk-Nya. Dia memberi kehidupan kepada yang Dia kehendaki dengan menghidupkan sesuatu yang sebelumnya mati, dan setelah itu mematikannya pula tanpa ada kehendak daripada makhluk itu. Hal ini kerana kehendak untuk menghidupkan dan mematikan hanyalah milik Allah SWT. Tambahan pula, ayat ini menjelaskan hikmah wujudnya kehidupan dan kematian; iaitu sebagai ujian bagi para hamba-Nya, agar jelas kebaikan orang yang baik dan keburukan orang yang buruk. Allah Maha Kuasa, keputusan dan perintah-Nya pasti terlaksana, dan Dia Maha Pengampun bagi orang yang bertaubat dan memperbaiki diri.
[2]
Mukadimah
Menziarahi kubur adalah dituntut dalam Islam. Bahkan ia adalah sunat mengikut pendapat yang sahih. Hal ini adalah berdasarkan kepada nas yang banyak walaupun pada awalnya Rasulullah SAW melarang daripada menziarahi kubur tetapi kemudiannya diizinkannya dan diperintahkan. Daripada Buraidah bahawa Rasulullah SAW bersabda:
نَهَيْتُكُمْ عن زِيارَةِ القُبُورِ، فَزُورُوها فإِنَّها تُذَكِّرُكمُ الموتَ
Maksudnya:
 “
Dahulu aku telah melarang kamu daripada menziarahi kubur, namun sekarang ziarahilah kerana ia mengingatkan kamu akan kematian.
”
[3]
Jelaslah bahawa antara tujuan utama menziarahi kubur adalah bagi mengingati mati. Selain itu, terdapat juga dalam riwayat lain yang datang dengan lafaz:
فإنَّها تذَكِّرُ الآخرةَ
Maksudnya:
 “
Sesungguhnya ia (yakni menziarahi kubur) akan mengingatkan diri kepada hari akhirat.
”
[4]
Begitulah juga, disunatkan menziarahi maqam Rasulullah SAW dan mendapat pahala yang banyak bagi sesiapa yang melakukannya. Lebih-lebih lagi, galakan dan pahala berziarah akan berganda apabila yang diziarahi itu maqam Rasulullah SAW.
[5]
Ini berdasarkan hadith, sabda Rasulullah SAW kepada Mu‘az ketika Baginda mengutuskannya ke Yaman:
يَا مُعَاذُ، عَسَى أَنْ لاَ تَلْقَانِي بَعْدَ عَامِي هَذَا، وَلَعَلَّكَ أَنْ تَمُرَّ بِمَسْجِدِي هَذَا وَقَبْرِي
Maksudnya: “
Wahai Muaz! Sesungguhnya mungkin engkau tidak menemuiku lagi selepas tahun ini. Semoga engkau akan singgah di masjidku ini dan kuburku.
”
[6]
Adab menziarahi maqam Rasulullah SAW
Berbalik kepada persoalan yang diajukan, sudah tentu di sana terdapatnya adab-adab bagi menyempurnakan ziarah maqam tersebut sebagaimana yang disebutkan oleh para ulama. Kami nyatakan di sini apa yang dinukilkan daripada
al-Fiqh al-Manhaji
 (2/173-174) berkenaan perkara itu. Antaranya ialah:
Sunat berazam menziarahi Nabi SAW dan masjidnya ketika menuju ke Madinah supaya mendapat pahala kedua-duanya. Begitu juga, sunat memperbanyakkan selawat ke atas Nabi SAW dalam perjalanan tersebut.
Sunat mandi sebelum masuk Madinah sekiranya ada kemudahan. Jika tiada kemudahan, mandilah sebelum masuk ke dalam masjid dan pakailah pakaian yang paling bersih.
Apabila sampai di pintu masjid, Nabi SAW melangkah masuk dengan kaki kanan sambil membaca:
أَعُوْذُ بِاللهِ العَظِيْمِ وَبِوَجْهِهِ الكَرِيْمِ وَبِسُلْطَانِهِ القَدِيْمِ مِنِ الشَّيْطَاِن الرَّجِيْمِ، بِسْمِ اللهِ، وَالْحَمْدُلله، اللَّهُمَّ صَلِّ عَلَى مُحَمَّدٍ، وَعَلَى آلِ مُحَمَّدٍ وَسَلَّمَ. اللَّهُمَّ اغْفِرْلِي ذُنُوْبِي وَافْتَحْ لِي أَبْوَابَ رَحْمَتِكَ
Maksudnya:
 “
Aku memohon perlindungan dengan Allah yang Maha Agung, dengan zat-Nya yang Maha Mulia dan dengan kekuasaan-Nya yang Maha Qadim, daripada syaitan yang direjam. Dengan nama Allah dan segala puji-pujian bagi Allah. Ya Allah, berselawatlah ke atas Nabi Muhammad SAW dan ke atas keluarganya, dan sejahterakanlah mereka! Ya Allah, ampunilah dosa-dosaku dan bukakanlah pintu rahmat-Mu untukku
.”
Setelah mendirikan solat di Raudhah, pergilah ke maqam Baginda yang mulia. Berdirilah di situ dengan membelakangi kiblat dan menghadap dinding maqam kira-kira 4 hasta jaraknya daripada bahagian kepala.
Sambil tunduk menghadap dinding maqam, kosongkanlah fikiran daripada hal-hal keduniaan, seolah-olah berhadapan dengan Baginda dengan segala kemuliaan dan kedudukannya yang tinggi dan ucapkanlah salam dengan perlahan:
السَّلاَمُ عَلَيْكَ يَا رَسُوْلَ اللهَ، السَّلاَمُ عَلَيْكَ يَا نَبِيَّ اللهِ، السَّلاَمُ عَلَيْكَ يَا خَيْرَةَ اللهِ، السَّلاَمُ عَلَيْكَ يَا خَيرَةَ رَبِّ العَالَمِيْنَ. جَزَاكَ اللهُ يَا رَسُوْلَ اللهَ عَنَّا أَفْضَلَ مَا جَزَى نَبِيًّا وَرَسُوْلاً عَنْ أُمَّتِهِ. أَشْهَدُ أَنْ لآ إِلَهَ إِلاَّ اللهُ، وَحْدَهُ لاَ شَرِيْكَ لَهُ، وَأَشْهَدُ أَنَّكَ عَبْدُهُ وَرَسُوْلِهِ مِنْ خَلْقِهِ، وَأَشْهَدُ أَنَّكَ قَدْ بَلَّغْتَ الرِّسَالَةَ، وَأَدَّيْتَ الأَمَانَةَ، وَنَصَحْتَ الأُمَّةَ، وَجَاهَدْتَ فِي اللهِ حَقَّ جِهَادِهِ
Maksudnya:
 “
Sejahtera ke atasmu wahai Rasulullah. Sejahtera ke atasmu wahai Nabi Allah. Sejahtera ke atasmu wahai insan pilihan Allah. Sejahtera ke atasmu wahai insan pilihan Tuhan seluruh alam. Semoga Allah memberi balasan kepadamu bagi pihak kami wahai Rasulullah, sebaik-baik balasan yang Allah berikan kepada Nabi dan Rasul bagi pihak umatnya. Aku bersaksi bahawa tiada Tuhan yang disembah dengan sebenar-benarnya melainkan Allah yang tiada sekutu bagi-Nya. Dan aku bersaksi bahawa engkau adalah hamba-Nya dan Rasul dari kalangan makhluk-Nya. Aku bersaksi juga bahawa engkau telah menyampaikan risalah, menunaikan amanah, menasihati ummah dan berjihad untuk Allah sebenar-benar jihad
.”
Kemudian, bergeraklah sedikit ke kanan di tempat kubur Abu Bakar dan ucapkanlah salam:
السَّلاَمُ عَلَيْكَ يَا أَبَا بَكْرِ الصِّدِّيْقِ
Maksudnya:
 “
Sejahtera ke atasmu wahai Abu Bakar al-Siddiq
.”
Kemudian, bergerak lagi ke kanan di tempat kubur Umar bin al-Khattab dan ucapkanlah salam:
السَّلاَمُ عَلَيْك يَا عُمَرَ بِنْ الْخَطَّابِ
Maksudnya:
 “
Sejahtera ke atasmu wahai Umar bin al-Khattab
.”
Kemudian, kembalilah ke tempat permulaan. Sambil menghadap kiblat, berdoalah untuk diri sendiri dan semua orang Mukmin, sebarang doa yang dihajati. Sesungguhnya itulah masa berdoa yang mustajab, Insya-Allah.
Tidak boleh tawaf di maqam Nabi SAW. Al-Nawawi menyebutkan: “
Makruh melekapkan badan di dinding maqam, mengusap-usap dan mengucupnya, sebagaimana yang banyak dilakukan oleh mereka yang jahil. Cara yang beradab adalah dengan berada jauh dari maqam tersebut, seolah-olah berada di hadapan Baginda ketika hayatnya
.”
Sebaik-baiknya, dirikanlah solat di masjid Rasulullah SAW selama berada di Madinah dan ziarahilah perkuburan Baqi‘ pada setiap hari dan juga perkuburan para syuhada’ di Uhud. Begitu juga, sunat
 muakkad
 mengunjungi Masjid Quba’, sebagaimana yang diriwayatkan dalam hadith sahih Bukhari dan Muslim dan yang lainnya, bahawa Nabi SAW sentiasa mengunjunginya pada setiap hari Sabtu.
Kesimpulannya
Justeru kami menyimpulkan bahawa antara tujuan utama dibenarkan menziarahi kubur adalah kerana ia mengingatkan kita kepada kematian dan hari akhirat. Selain itu, disunatkan juga menziarahi maqam Rasulullah SAW dan mendapat pahala yang banyak bagi sesiapa yang melakukannya. Lebih-lebih lagi, galakan dan pahala berziarah akan berganda apabila yang diziarahi itu maqam Rasulullah SAW. Namun, pada masa yang sama, kita hendaklah menjaga dan memelihara adab-adab ketika menziarahinya, mudah-mudahan dengan memelihara perkara tersebut akan menyempurnakan lagi pahala ziarah yang kita lakukan. Seterusnya dapat menyemarakkan lagi rasa cinta kita terhadap Baginda SAW.
Semoga Allah SWT memberikan kefahaman yang jelas kepada kita semua dalam beragama. Ameen.
Wallahua‘lam.
Bertarikh: 20 Januari 2022 bersamaan 17 Jamadil Akhir 1443H
[1]
 Surah al-Mulk: 2
[2]
 Lihat
Tafsir al-Madinah al-Munawwarah
, hlm. 1714.
[3]
 Riwayat Muslim (1977); Ahmad (13487); al-Hakim (1388)
[4]
 Riwayat al-Tirmizi (1054); Ahmad (23016)
[5]
 Lihat
al-Fiqh al-Manhaji
, 2/172.
[6]
 Riwayat Ahmad (22702); Ibn Hibban (647); al-Bazzar (2647)


#3260: Berhutang Untuk Mempelajari Agama

Soalan:
Assalamualaikum Dato’ Seri. Apakah boleh dan patut seseorang itu berhutang kerana ingin mempelajari ilmu agama di peringkat tinggi, dan bersusah payah dalam usaha untuk sampai kepada pengajian itu? Dan bagaimana pula ustaz melihat keadaan ini? Mohon penjelasan,
 jazakumullahukhairan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
فَلَوْلَا نَفَرَ مِن كُلِّ فِرْقَةٍ مِّنْهُمْ طَائِفَةٌ لِّيَتَفَقَّهُوا فِي الدِّينِ وَلِيُنذِرُوا قَوْمَهُمْ إِذَا رَجَعُوا إِلَيْهِمْ لَعَلَّهُمْ يَحْذَرُونَ
Maksudnya: “
Oleh itu, hendaklah keluar sebahagian sahaja dari tiap-tiap puak di antara mereka, supaya orang-orang (yang tinggal) itu mempelajari secara mendalam ilmu yang dituntut di dalam ugama, dan supaya mereka dapat mengajar kaumnya (yang keluar berjuang) apabila orang-orang itu kembali kepada mereka; mudah-mudahan mereka dapat berjaga-jaga (dari melakukan larangan Allah).
”
(Surah al-Taubah: 122)
Berdasarkan ayat di atas, jelas menunjukkan perintah dan kepentingan menuntut ilmu bagi setiap Muslim. Bagi melaksanakan perintah ini, jikalau dia tidak mampu dari segi kewangan sebenarnya seorang penuntut ilmu layak untuk memohon dan menerima zakat.
Allah SWT berfirman:
 إِنَّمَا الصَّدَقَاتُ لِلْفُقَرَاءِ وَالْمَسَاكِينِ وَالْعَامِلِينَ عَلَيْهَا وَالْمُؤَلَّفَةِ قُلُوبُهُمْ وَفِي الرِّقَابِ وَالْغَارِمِينَ وَفِي سَبِيلِ اللَّـهِ وَابْنِ السَّبِيلِ ۖ فَرِيضَةً مِّنَ اللَّـهِ ۗ وَاللَّـهُ عَلِيمٌ حَكِيمٌ
Maksudnya:
“Sesungguhnya sedekah-sedekah (zakat) itu hanyalah untuk orang-orang fakir, dan orang-orang miskin, dan amil-amil yang mengurusnya, dan orang-orang muallaf yang dijinakkan hatinya, dan untuk hamba-hamba yang hendak memerdekakan dirinya, dan orang-orang yang berhutang, dan untuk (dibelanjakan pada) jalan Allah, dan orang-orang musafir (yang keputusan) dalam perjalanan. (Ketetapan hukum yang demikian itu ialah) sebagai satu ketetapan (yang datangnya) dari Allah. Dan (ingatlah) Allah Maha Mengetahui, lagi Maha Bijaksana.”
Surah al-Taubah (60)
Para ulama berpendapat bahawa seseorang yang berstatus pelajar juga mempunyai bahagian dalam asnaf zakat melalui asnaf
fi sabilillah
 selain daripada kategori asnaf fakir, miskin dan sebagainya.
Terdapat pelbagai tafsiran dan definisi yang dikemukan para ulama berkenaan asnaf f
i sabilillah
. Di sini kami sertakan takrifan rasmi yang dipilih oleh Pusat Pungutan Zakat -Majlis Agama Islam Wilayah Persekutuan (PPZ-MAIWP).
Asnaf
fi sabilillah
ialah: “
Mana‐mana orang atau pihak yang melibatkan diri dalam suatu aktiviti atau aktiviti untuk menegak, mempertahankan dan mendakwahkan agama Islam serta kebajikannya.
”
[1]
Berdasarkan kepada takrifan umum di atas penuntut ilmu atau pelajar termasuk di dalam kategori asnaf
fi sabilillah
 melalui skim Pendidikan.
[2]
Imam al-Nawawi ketika membincangkan berkenaan golongan fakir miskin yang mampu bekerja dan mencari rezeki dalam masa yang sama ingin mempelajari ilmu agama menyebut:
وَلَوْ قَدَرَ عَلَى كَسْبٍ يَلِيقُ بِحَالِهِ إلَّا أَنَّهُ مُشْتَغِلٌ بِتَحْصِيلِ بَعْضِ الْعُلُومِ الشَّرْعِيَّةِ بِحَيْثُ لَوْ أَقْبَلَ عَلَى الْكَسْبِ لَانْقَطَعَ عَنْ التَّحْصِيلِ حَلَّتْ لَهُ الزَّكَاةُ لِأَنَّ تَحْصِيلَ الْعِلْمِ فَرْضُ كِفَايَةٍ
Maksudnya:
“Jika seseorang berkemampuan untuk mencari pekerjaan yang sesuai dengan keadaannya namun disibukkan diri dengan mempelajari sebahagian daripada ilmu syariah yang mana sekiranya dia fokus terhadap mencari rezeki kelak terputuslah peluang menuntut ilmu, oleh itu halal untuknya menerima zakat.”
 (Lihat
al-Majmu’ Syarh al-Muhazzab
, 6/190)
Ia juga adalah pandangan majoriti ulama seperti yang disebutkan dalam
 al-Mausu’ah al-Fiqhiyyah al-Kuwaitiyyah
:
اتَّفَقَ الْفُقَهَاءُ عَلَى جَوَازِ إعْطَاءِ الزَّكَاةِ لِطَالِبِ الْعِلْمِ، وَقَدْ صَرَّحَ بِذَلِكَ الْحَنَفِيَّةُ وَالشَّافِعِيَّةُ، وَالْحَنَابِلَةُ، وَهُوَ مَا يُفْهَمُ مِنْ مَذْهَبِ الْمَالِكِيَّةِ
Maksudnya: “Para fuqaha bersepakat tentang keharusan memberikan wang zakat kepada penuntut ilmu. Perkara ini disebutkan secara jelas oleh para ulama mazhab Hanafi, Syafie dan Hanbali. Begitu juga yang difahami daripada mazhab Maliki. Manakala sebahagian ulama Hanafi menyatakan:
وَذَهَبَ بَعْضُ الْحَنَفِيَّةِ إلَى جَوَازِ أَخْذِ طَالِبِ الْعِلْمِ الزَّكَاةَ وَلَوْ كَانَ غَنِيًّا إذَا فَرَّغَ نَفْسَهُ لإِفَادَةِ الْعِلْمِ وَاسْتِفَادَتِهِ، لِعَجْزِهِ عَنْ الْكَسْبِ
Maksudnya: Bahkan sebahagian daripada ulama’ mazhab Hanafi berpendapat bahawa penuntut ilmu berhak mendapat zakat walaupun dia seorang yang kaya sekiranya dia menfokuskan diri untuk memperoleh ilmu pengetahuan disebabkan kekangan untuk mencari pendapatan. (Lihat
al-Mausu’ah al-Fiqhiyyah al-Kuwaitiyyah
, 28/337)
Berdasarkan huraian di atas, secara asalnya sekiranya seseorang itu menerima harta zakat atas kapasitinya sebagai asnaf zakat berdasarkan syarat dan kriteria yang ditetapkan Baitulmal, maka diharuskan untuk menggunakan wang tersebut mengikut perancangan dan kehendak dirinya terhadap perkara-perkara yang dibenarkan syarak.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
[1]
 Lihat
https://www.zakat.com.my/info-zakat/golongan-penerima-zakat/
[2]
 Lihat
https://www.maiwp.gov.my/i/index.php/en/bz
Bertarikh: 26 September 2023 bersamaan 10 Rabiulawwal 1445


#3261: Pengertian Ihsan

Soalan:
Assalamualaikum Dato’ Seri. Saya berminat untuk tahu lebih tentang
Ihsan
 selepas terdengar tentang hadith Jibril. Ihsan disebut bersama dengan Iman, Islam dan hari pembalasan, tetapi seperti jarang dengar disebutkan. Minta maaf kalau saya ada terlepas pandang artikel sebelum ini jika ada ditulis. Jazakallahu khairan.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan hadith Nabi SAW:
بَيْنَمَا نَحْنُ عِنْدَ رَسُولِ اللَّهِ صلى الله عليه وسلم ذَاتَ يَوْمٍ إِذْ طَلَعَ عَلَيْنَا رَجُلٌ شَدِيدُ بَيَاضِ الثِّيَابِ شَدِيدُ سَوَادِ الشَّعَرِ لاَ يُرَى عَلَيْهِ أَثَرُ السَّفَرِ وَلاَ يَعْرِفُهُ مِنَّا أَحَدٌ حَتَّى جَلَسَ إِلَى رَسُولِ اللَّهِ صلى الله عليه وسلم فَأَسْنَدَ رُكْبَتَيْهِ إِلَى رُكْبَتَيْهِ وَوَضَعَ كَفَّيْهِ عَلَى فَخِذَيْهِ ثُمَّ قَالَ يَا مُحَمَّدُ أَخْبِرْنِي عَنِ الإِسْلاَمِ قَالَ ” أَنْ تَشْهَدَ أَنْ لاَ إِلَهَ إِلاَّ اللَّهُ وَأَنَّ مُحَمَّدًا رَسُولُ اللَّهِ وَتُقِيمَ الصَّلاَةَ وَتُؤْتِيَ الزَّكَاةَ وَتَصُومَ رَمَضَانَ وَتَحُجَّ الْبَيْتَ إِنِ اسْتَطَعْتَ إِلَيْهِ سَبِيلاً ” . قَالَ صَدَقْتَ . فَعَجِبْنَا إِلَيْهِ يَسْأَلُهُ وَيُصَدِّقُهُ ثُمَّ قَالَ أَخْبِرْنِي عَنِ الإِيمَانِ قَالَ ” أَنْ تُؤْمِنَ بِاللَّهِ وَمَلاَئِكَتِهِ وَكُتُبِهِ وَرُسُلِهِ وَالْيَوْمِ الآخِرِ وَالْقَدَرِ كُلِّهِ خَيْرِهِ وَشَرِّهِ ” . قَالَ صَدَقْتَ . قَالَ فَأَخْبِرْنِي عَنِ الإِحْسَانِ قَالَ ” أَنْ تَعْبُدَ اللَّهَ كَأَنَّكَ تَرَاهُ فَإِنْ لَمْ تَكُنْ تَرَاهُ فَإِنَّهُ يَرَاكَ ” . قَالَ فَأَخْبِرْنِي عَنِ السَّاعَةِ قَالَ ” مَا الْمَسْئُولُ عَنْهَا بِأَعْلَمَ بِهَا مِنَ السَّائِلِ ” . قَالَ فَأَخْبِرْنِي عَنْ أَمَارَاتِهَا قَالَ ” أَنْ تَلِدَ الأَمَةُ رَبَّتَهَا وَأَنْ تَرَى الْحُفَاةَ الْعُرَاةَ الْعَالَةَ رِعَاءَ الشَّاءِ يَتَطَاوَلُونَ فِي الْبُنْيَانِ ” . قَالَ عُمَرُ فَلَبِثْتُ ثَلاَثًا ثُمَّ قَالَ لِي رَسُولُ اللَّهِ صلى الله عليه وسلم ” يَا عُمَرُ هَلْ تَدْرِي مَنِ السَّائِلُ ” . قُلْتُ اللَّهُ وَرَسُولُهُ أَعْلَمُ . قَالَ ” فَإِنَّهُ جِبْرِيلُ عَلَيْهِ السَّلاَمُ أَتَاكُمْ لِيُعَلِّمَكُمْ أَمْرَ دِينِكُمْ
Maksudnya: “
Ketika kami berada di sisi Rasulullah SAW pada suatu  hari,  tiba-tiba  datanglah  seorang  lelaki  yang  sangat  putih  pakaiannya  dan sangat hitam rambutnya, tidak kelihatan padanya tanda perjalanan jauh dan tidak ada seorang  pun  di antara  kami  yang  mengenalinya.  Sehinggalah  dia  duduk  di  hadapan Nabi SAW lalu merapatkan kedua lututnya kepada lutut Baginda, dan meletakkan kedua tapak tangannya ke atas pahanya, lalu berkata: ‘Wahai Muhammad, ceritakan kepadaku tentang Islam,’ Rasulullah SAW bersabda: ‘Islam  adalah  engkau  bersaksi  bahawa  tidak  ada  tuhan  yang berhak  disembah  melainkan Allah,  dan  Nabi  Muhammad  adalah  utusan  Allah,  engkau  mendirikan  solat, menunaikan zakat, berpuasa Ramadhan dan menunaikan haji jika mampu.’ Kemudian dia berkata:  ‘Anda berkata benar.’  Kami hairan, dia yang bertanya, dia pula yang membenarkan.
Kemudian dia bertanya lagi: ‘Ceritakan kepadaku tentang Iman.’ Lalu Baginda SAW bersabda:  ‘Engkau beriman kepada Allah, malaikat-malaikat-Nya, kitab-kitab-Nya, Rasul-Rasul-Nya, hari akhirat dan engkau beriman kepada takdir yang baik dan yang buruk.’ Kemudian dia berkata: ‘Anda berkata benar.’ Kemudian dia berkata lagi:  ‘Beritahukan kepadaku tentang Ihsan.’ Lalu Baginda SAW bersabda: ‘Ihsan adalah engkau beribadah kepada Allah seakan-akan engkau melihat-Nya, jika engkau tidak melihat-Nya maka sesungguhnya Dia melihat engkau.’
Kemudian dia berkata:  ‘Beritahukan kepadaku tentang hari kiamat (bila ia akan berlaku).’ Baginda SAW bersabda: ‘Yang ditanya tidak lebih tahu daripada yang bertanya.’  Dia berkata: ‘Ceritakan kepadaku tentang tanda-tandanya.’ Baginda SAW bersabda: ‘Jika seorang hamba melahirkan tuannya dan jika engkau melihat penggembala kambing yang berkaki ayam, tidak berpakaian dan miskin, (kemudian) berlumba-lumba meninggikan bangunannya.’
Kemudian orang itu berlalu dan aku (Umar R.A) termenung seketika. Kemudian Baginda SAW bertanya: ‘Wahai Umar, tahukah engkau siapa yang bertanya itu?’ Aku berkata: ‘Allah dan Rasul-Nya lebih mengetahui.’ Baginda SAW bersabda: ‘Dialah Jibril yang datang kepada kamu untuk mengajarkan agama kamu.’
”
Riwayat Muslim (8) pada permulaan kitab
al-Iman
Sepertimana yang terdapat di dalam hadis di atas, ihsan itu ialah: “Engkau beribadah kepada Allah seolah-olahnya engkau melihat-Nya, sekiranya engkau tidak melihat-Nya maka sesungguhnya Dia melihat engkau.”
Hakikat ihsan itu tercapai dengan dua perkara iaitu ibadah yang sempurna lagi berterusan dan kehadiran hati, kesedaran jiwa, serta penyaksian batin terhadap makna-makna ketuhanan (hakikat-hakikat tauhid) dalam ibadah tersebut. Penyaksian batin ini diistilahkan oleh ulama tasawwuf sebagai
muraqabah
 dan
musyahadah
 dan ia mempunyai tingkatan-tingkatan yang tertentu. Makna ihsan juga merujuk kepada amalan batin manusia iaitu penyaksian hati terhadap hadrat Ilahi. Oleh itu Islam melibatkan anggota lahiriah manusia, iman pula melibatkan anggota dalaman manusia iaitu hati, manakala ihsan pula merupakan gerak jiwa manusia. (Lihat
Syarah Hadis 40
, hlm 15-21)
Ihsan adalah perintah Allah SWT kepada kita umat Islam sebagaimana firman-Nya:
وَأَحْسِنُوا ۛ إِنَّ اللَّهَ يُحِبُّ الْمُحْسِنِينَ
Maksudnya: “
Dan baikilah (dengan sebaik-baiknya segala usaha dan) perbuatan kamu; kerana sesungguhnya Allah mengasihi orang-orang yang berusaha memperbaiki amalannya.
”
(Surah al-Baqarah: 195)
Ihsan hendaklah dilakukan kepada semua benda atau pihak bukan semata-mata kepada manusia, bahkan haiwan termasuklah cara pembunuhan atau sembelihan sebagai mana dalam hadith yang sahih riwayat Muslim (1955). Allah SWT juga memerintahkan kita supaya menyuruh ke arah dan melaksanakan keadilan serta ihsan. Firman Allah SWT:
إِنَّ اللَّهَ يَأْمُرُ بِالْعَدْلِ وَالْإِحْسَانِ
Maksudnya: “
Sesungguhnya Allah menyuruh berlaku adil, dan berbuat kebaikan,
”
(Surah al-Nahl: 90)
Kami akhiri dengan doa:
اللَّهُمَّ زِدْنَا وَلَا تَنْقُصْنَا، وَأَكْرِمْنَا وَلَا تُهِنَّا، وَأَعْطِنَا وَلَا تَحْرِمْنَا، وَآثِرْنَا وَلَا تُؤْثِرْ عَلَيْنَا، وَارْضِنَا وَارْضَ عَنَّا
Maksudnya:
“Wahai Allah! Tambahkanlah buat kami dan jangan Engkau kurangkan. Muliakanlah kami, jangan hinakan kami. Berilah buat kami, jangan dicegahnya. Pilihlah kami, jangan Engkau biarkan dan redhailah kami dan redhailah pula semua usaha kami.”
Riwayat al-Tirmizi (3173), al-Nasa’ie dalam
al-Sunan al-Kubra
 (1443) dan Ahmad (223)
Bertarikh: 26 September 2023 bersamaan 10 Rabiulawwal 1445


#3262: Memohon Berlindung Daripada Penyakit Baras, Gila dan Kusta

Soalan:
Assalamualaikum Dato’ Seri. Benarkah terdapat hadith yang kita diminta untuk berlindung dairpada penyakit
baras
, gila, kusta dan penyakit yang lain?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Ya, benar, doa ini diriwayatkan oleh Anas bin Malik R.A.
Beliau berkata:
كَانَ يَقُولُ: اللَّهُمَّ إِنِّي أَعُوذُ بِكَ مِنَ البَرَصِ، وَالْجُنُونِ، وَالْجُذَامِ، وَمِنْ سَيِّئِ الْأَسْقَامِ
Maksudnya:
Adalah Nabi SAW berdoa:
اللَّهُمَّ إِنِّي أَعُوذُ بِكَ مِنَ البَرَصِ، وَالْجُنُونِ، وَالْجُذَامِ، وَمِنْ سَيِّئِ الْأَسْقَامِ
(“Ya Allah aku berlindung dengan-Mu daripada penyakit sopak, gila, kusta dan penyakit-penyakit yang buruk).”
Riwayat Abu Daud (1554). Menurut Syeikh Syuaib al-Arna’uth, sanad hadith ini adalah sahih.
Imam al-Khattabi menyatakan kita dituntut untuk memohon perlindungan daripada penyakit-penyakit ini kerana ia mencacatkan badan dan kekal kesannya serta sebahagiannya memberi kesan kepada akal. Penyakit-penyakit ini tidak sama dengan penyakit-penyakit lain yang mana ia tidak kekal seperti demam, pening dan seumpamanya yang mana ia adalah
kaffarat
 (penghapus dosa) dan bukannya hukuman. (Lihat
Ma’alim al-Sunan
, 1/297)
Tambahan pula, penyakit gila adalah suatu penyakit yang menyebabkan hilangnya akal di mana akal adalah permulaan kepada kebaikan ilmu dan amal sehingga dikatakan ia (akal) lebih utama daripada ilmu.
Adapun penyakit kusta pula adalah penyakit yang menyebabkan badan menjadi hitam, lalu ia akan merosakkan anggota dan kemungkinan ia akan memakan anggota tersebut sehingga menyebabkan ia terputus daripada badan. Justeru, kita dituntut untuk memohon perlindungan dengan Allah daripada apa-apa yang boleh merosakkan batin kita seperti hilangnya akal serta apa-apa yang boleh mencacatkan zahir kita seperti penyakit kusta ini.
Maka dengan sebab itu, diumumkan (pada akhir doa) daripada setiap penyakit yang membinasakan diri atau badan dengan menyebut penyakit-penyakit yang buruk. (Lihat
al-Futuhat al-Rabbaniyyah
, 7/217-218)
Al-Tibi pula dalam menjelaskan hadith ini menyebut bahawa Nabi SAW tidak meminta berlindung secara mutlak daripada segala penyakit kerana sebahagian penyakit ada yang tidak terlalu parah dan mengandungi banyak pahala jika dihadapi dengan sabar. Ini seperti demam, pening, sakit mata dan sebagainya. Baginda SAW hanya minta berlindung daripada penyakit-penyakit yang kronik, yang berpanjangan, di mana menjadikan manusia menjauhkan diri darinya seperti sopak, gila, kusta dan seumpamanya. (Lihat
Syarh al-Tibi ‘ala Misykat al-Masabih
, 6/1918)
Kami pernah bertanya kepada Syeikh Muhamad ‘Awwamah berkenaan makna
“penyakit-penyakit yang buruk”
. Menurutnya, ia adalah apa-apa sahaja penyakit teruk yang berbahaya seperti selsema burung, kanser dan sebagainya. Maka, virus Covid-19 yang sedang merebak pada waktu ini juga boleh dikategorikan sebagai penyakit-penyakit yang buruk sepertimana disebutkan di dalam hadith atau doa di atas. (Berdasarkan pertemuan di kediaman beliau di Istanbul, Turki pada 27/1/2020. Lihat juga
Irsyad al-Hadith Siri ke-465
 untuk bacaan lanjut).
Marilah sama-sama kita melazimi doa ini dan juga doa-doa yang lain supaya ALlah SWT pelihara kita dari sebarang penyakit dan segala bentuk kemungkaran akhlak, hawa nafsu dan lain-lain.
Kami akhiri dengan doa:
اللَّهُمَّ جَنِّبْنَا مُنْكَرَاتِ الأَخْلاَقِ ، وَالأَهْوَاءِ ، وَالأَسْوَاءِ  وَالأَدْوَاءِ
Maksudnya:
“Ya Allah, jauhkanlah kami daripada akhlak yang mungkar, hawa nafsu, juga dari segala keburukan serta dari penyakit-penyakit yang membawa kepada kebinasaan.”
Bertarikh: 26 September 2023 bersamaan 10 Rabiulawwal 1445


#3263: Berbintikan Kepada Ayah Angkat

Soalan:
Saya anak angkat yang diambil dari baby. Saya telah dibintikan kepada bapa angkat. Saya sudah berumur 51 tahun dan bekerja sebagai guru. Saya sudah berkeluarga dan semasa nikah telah berbintikan Abdullah. Anak-anak juga mengetahui asal usul saya. Semasa ibu angkat meninggal dunia saya tidak mengambil sebarang harta pusaka. Atas keputusan mak and bapa saudara semua disedekahkan. Ibu angkat duduk bersama saya selepas saya berkahwin. Persoalannya, perlukah saya tukar nama pada IC dan surat kelahiran saya. Proses lama dan akan menyulitkan juga untuk urusan gaji dan pekerjaan saya. Saya mula-mula mendapat tahu saya anak angkat ketika berusia 23 tahun. Terima kasih Dato’ untuk pencerahan.
Kami mulakan dengan firman Allah SWT:
وَهُوَ الَّذِي خَلَقَ مِنَ الْمَاءِ بَشَرًا فَجَعَلَهُ نَسَبًا وَصِهْرًا وَكَانَ رَبُّكَ قَدِيرًا
Maksudnya
:
Dan Dia lah Tuhan yang menciptakan manusia dari air, lalu dijadikannya (mempunyai) titisan baka dan pertalian keluarga (persemendaan); dan sememangnya tuhanmu berkuasa (menciptakan apa jua yang dikehendakiNya).
(Surah al-Furqan: 54)
Syeikh Ahmad al-Maraghi pula menghuraikan bahawa hubungan nasab dinisbahkan melalui para lelaki manakala hubungan persemendaan bagi kaum wanita, maka terhasillah hubungan kekeluargaan. (Lihat
Tafsir al-Maraghi,
 19/26).
Dari sudut bahasa, nasab berasal daripada kalimah نَسَبَ – يَنْسِبُ, jika disebut يَنْسِبُهُ (
yansibuhu
) adalah menisbahkan seseorang kepada bapanya. Nasab juga pada bahasa dengan makna
qarabah.
 Dijamakkan dengan kalimah أَنْسُبٌ (
ansub
).  (Lihat
Lisan al-Arab
, 1/755)
Makna nasab menurut Kamus Dewan Edisi Keempat adalah ‘pertalian keluarga, keturunan (terutama daripada sebelah bapa). Contohnya, nasab bapa pertalian keluarga di sebelah bapa; nasab ibu pertalian keluarga di sebelah ibu; penasaban hal yang berkaitan dengan nasab: ini berkaitan dengan nasab, pewalian, pewarisan, dan pergaulan dalam keluarga.
Imam Raghib al-Asfahani mendefinisikan nasab dan nisbah sebagai persekutuan pada salah seorang ibu atau bapa, sama ada hubungan menegak seperti nasab antara bapa dan anak-anak; atau hubungan melintang seperti nasab antara saudara-mara dan bapa-bapa saudara. (Lihat
al-Mufradat fi Gharib al-Quran
, hlm. 801).
Begitu juga Syeikh Wahbah al-Zuhaili berkata: “nasab merupakan penyandar yang paling kukuh yang berdirinya sebuah keluarga. Ia mengikat unit-unit keluarga dengan ikatan atas asas kesatuan darah, dan juz’i pada bahagiannya. Ini kerana anak sejuzuk daripada bapanya dan bapa adalah sejuzuk daripada anaknya. Ia merupakan nikmat yang agung, kurniaan Allah kepada manusia. Justeru, memelihara nasab adalah salah satu daripada maqasid syariah yang lima.” (Lihat
al-Fiqh al-Islami wa Adillatuh
, hlm10/7247).
Menjawab bagi persoalan di atas kami katakan menasabkan anak kepada ayahnya adalah bukti penting dari perkahwinan yang sah, dan ini merupakan hak ayah dengan mengiktiraf anak sebagai keturunannya. Selain itu, ia juga bertujuan untuk menghindari sebarang tuduhan yang tidak berasas. Syariah Islam telah mengambil langkah berjaga-jaga dalam hal ini dengan menekankan sebab-sebab pengesahan keturunan, dan Al-Quran al-Karim dengan jelas menyatakan bahawa keturunan anak-anak hanya sah jika dinasabkan  kepada bapa mereka. Oleh yang demikian menasabkan anak kepada ayah angkat adalah  tidak dibolehkan dalam islam.
Firman Allah SWT:
ادْعُوهُمْ لِآبَائِهِمْ هُوَ أَقْسَطُ عِندَ اللَّهِ
Maksudnya
:
“Panggilah anak-anak angkat itu dengan ber”bin”kan kepada bapa-bapa mereka sendiri,”
(Surah al-Ahazab:5)
Imam al-Qurtubi ketika menafsirkan ayat ini beliau menyatakan bahawa: Ayat ini diturunkan kepada  Zaid Bin Harithah. Sepertimana kata Ibnu Umar bahawa para sahabat memanggil Zaid bin Harithah dengan Zaid bin Muhammad menjadi dalil bahawa anak angkat telah diamalkan sejak zaman jahiliyyah. Datang Islam meneruskan amalan tersebut dan mendukungnya sehinggalah turun ayat  ادْعُوهُمْ لِآبَائِهِم. Maka Allah menjelaskan hukum tersebut dan melarang untuk menasabkan anak angkat kepada angkat dengan menggunakan perkataan ‘lebih adil’. Yang lebih utama adalah menasabkan anak angkat tersebut kepada bapanya sendiri”( Lihat
al-Jami’ li Ahkam al-Quran
,14/119)
Ibnu Kathir  juga menyatakan bahawa  “Ayat ini diturunkan untuk memutuskan penasaban anak angkat kepada ayah angkat.” (Lihat
 Tafsir al-Quran al-‘Azim
,hlm.3/564)
Diriwayatkan daripada Ibnu Abbas :
مَنِ انْتَسَبَ إِلَى غَيْرِ أَبِيهِ , أَوْ تَوَلَّى غَيْرَ مَوَالِيهِ ، فَعَلَيْهِ لَعْنَةُ اللهِ وَالْمَلاَئِكَةِ وَالنَّاسِ أَجْمَعِينَ
Maksudnya
:
 ”Sesiapa yang memanggil seseorang dengan selain nama ayahnya atau selain dari maulanya maka ke atasnya laknat Allah, para malaikat dan manusia seluruhnya:”
Sunan Ibnu Majah (2609)
Muzakarah Jawatankuasa Fatwa Majlis Kebangsaan bagi Hal Ehwal Ugama Islam kali ke-57 yang bersidang pada 10 Jun 2003 telah membincangkan tentang menggabungkan nama anak angkat dengan bapa angkat dalam sijil Pengangkutan dan Kad Pengenalan. Muzakarah telah memutuskan bahawa mana-mana anak angkat yang diangkat oleh orang Islam tidak boleh
Dalam isu ini kami katakan apa yang telah lalu kita harapkan Allah memberi pengampunan sebagaimana firmanNya.
عَفَا اللَّهُ عَمَّا سَلَفَ ۚ وَمَنْ عَادَ فَيَنتَقِمُ اللَّهُ مِنْهُ ۗ
Maksudnya
:
Allah maafkan apa yang telah lalu; dan sesiapa yang mengulangi (kesalahan itu) maka Allah akan menyeksanya.
(Surah al-Ma’idah:95)
Namun dalam situasi seperti ini hendaklah beriktikad bahawa ayah dan emak angkat bukanlah ayah dan emak yang sebenar kerana dalam islam hukum menasabkan kepada ayah angkat adalah haram. Walau bagaimanapun hendaklah berlaku baik kepada merka serta keluarga angkat walaupun mereka telah meninggal dunia sebagai penghormatan atas jasa mereka dalam menjaga dan mendidik saudari sejak kecil.
Berkaitan persoalan menukar nama pada kad pengenalan dan surat beranak,sekiranya ia membawa kepada banyak kesulitan terhadap beberapa keadaan seperti urusan kerja atau gaji sebagaimana yang telah disebutkan. Kami katakan tiada masalah untuk mengekalkan nama yang sedia ada namun hendahkah mempercayai secara hakikat bahawa nasab yang sebenar bukanlah seperti yang tertulis pada kad pengenalan tersebut.
Semoga Allah memberikan kefahaman yang jelas dalam melaksanakan segala titah perintahnya dan kami akhiri dengan doa:
رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّار
Maksudnya
:
“Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
Wallahua’lam.
Bertarikh: 26 September 2023 bersamaan 10 Rabiulawwal 1445


#3264: Memohon Nasihat untuk Pergi Menunaikan Umrah

Soalan:
Assalamualaikum Dato’ Seri. Insya Allah pada hujung tahun ini, saya akan menunaikan ibadah umrah untuk kali pertama. Soalan saya, apakah nasihat terbaik untuk mereka yang kali pertama akan pergi menunaikan umrah?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, kami nyatakan seperti berikut:
Pertama: Persediaan Sebelum Ke Tanah Suci
Apakah amalan yang terbaik untuk seseorang itu sebelum ke tanah suci?
Dalam menjawab soalan di atas, bolehlah merujuk kitab kami yang bertajuk
al-Taudhih Syarh al-Idhah fi Manasik al-Haj wa al-‘Umrah
, di mana banyak panduan yang lengkap telah dikemukakan di dalamnya.
Kami ringkaskan beberapa persediaan yang penting sebagaimana noktah yang berikut:
Bertaubat dan beristighfar kepada Allah SWT
Memohon maaf kepada semua sahabat handai, kaum keluarga, jiran tetangga atas kesilapan
Pastikan segala tanggungjawab diselesaikan seperti hak anak, makan minum mereka, keperluan mereka disediakan sebaiknya
Belajar panduan umrah, seboleh-bolehnya daripada mereka yang berpengalaman, dengan bersungguh-sungguh.
Meminta nasihat orang yang pernah pergi umrah atau haji, terutamanya berkenaan apa yang perlu dilakukan ketika berada di sana.
Menjaga kesihatan.
Persiapan mental.
Kesabaran yang tinggi.
Sentiasa zikrullah dan selawat kepada Rasulullah SAW.
Sentiasa membaca al-Quran
Mencukupkan kewangan serta melebihkan sedikit bertujuan untuk bersedekah, infak dan membantu rakan taulan yang ada ditimpa musibah dan dalam kesukaran.
Menyiapkan kain ihram bersesuaian dengan penggunaannya, ini jika sekiranya bagi jemaah yang terus memasuki kota Makkah dari Jeddah.
Apakah buku yang sesuai untuk buat rujukan sebelum ke tanah suci?
Antara buku yang sesuai untuk rujukan semua, buku
al-Taudhih Syarh al-Idhah fi Manasik al-Haj wa al-Umrah
 yang ditelusuri melalui kitab agung karya Imam al-Nawawi. Kami telah mempermudahkannya dengan penyediaan huraian dan terjemahan untuk pembaca.
Solat dan doa apakah yang terbaik sebelum bergerak ke tanah suci?
Sebelum bergerak ke Tanah Suci, solat dan doa yang terbaik ialah solat sunat musafir dan doa musafir. Antara doa yang boleh dibaca ialah:
بِسْمِ اللهِ تَوَكَّلْتُ عَلَى اللهِ لَا حَوْلَ وَلَا قُوَّةَ إِلَّا بِاللهِ
Maksudnya:
“Dengan nama Allah, aku bertawakkal kepada Allah. Tiada upaya dan tiada kekuatan kecuali dengan Allah.”
Riwayat Abu Dawud (5095), al-Tirmizi (3426) dan al-Nasa’ie dalam
al-Sunan al-Kubra
 (9917)
Membuat majlis doa selamat adakah amalan itu dianjurkan?
Secara umumnya ia dianjurkan dan bagi kami ia adalah baik. Hal ini  kerana dapat menjamu dan memberi orang makan, di samping lebih mudah untuk bertemu dengan ramai orang bagi tujuan bermaaf-maafan, memberi pesanan, wasiat dan seumpamanya. Kami melihat inilah maksud utama majlis tersebut diadakan. Selain itu, ia juga menjadi penyebab rakan-rakan dan para hadirin yang hadir mendoakan buatnya agar dipermudahkan segala urusan pergi dan balik serta melaksanakan ibadah haji atau umrah.
Apakah keistimewaan bermaafan sesama Islam sebelum ke tanah suci?
Antara kelebihannya adalah:
Bersih daripada dosa sesama anak Adam dan ia amat digalakkan.
Kita lihat, sahabat Nabi SAW, sebelum berpisah mereka membaca surah al-Asr dan tasbih kaffarah.
Daripada Abu Hurairah R.A, bahawa Nabi SAW bersabda:
مَنْ جَلَسَ فِي مَجْلِسٍ فَكَثُرَ فِيهِ لَغَطُهُ، فَقَالَ قَبْلَ أَنْ يَقُومَ مِنْ مَجْلِسِهِ ذَلِكَ: سُبْحَانَكَ اللَّهُمَّ وَبِحَمْدِكَ، أَشْهَدُ أَنْ لاَ إِلَهَ إِلاَّ أَنْتَ أَسْتَغْفِرُكَ وَأَتُوبُ إِلَيْكَ، إِلاَّ غُفِرَ لَهُ مَا كَانَ فِي مَجْلِسِهِ ذَلِكَ
Maksudnya: Sesiapa yang duduk dalam satu majlis, maka banyaklah salah dan silapnya. Justeru, dia berkata sebelum bangkit daripada majlis tersebut: ‘ سُبْحَانَكَ اللَّهُمَّ وَبِحَمْدِكَ، أَشْهَدُ أَنْ لاَ إِلَهَ إِلاَّ أَنْتَ أَسْتَغْفِرُكَ وَأَتُوبُ إِلَيْكَ’ melainkan ia diampunkan dosanya selama mana dia berada dalam majlis tersebut.
Riwayat al-Tirmizi (3433), al-Nasa’ie dalam al-Sunan al-Kubra (10330) dan Ahmad (10415)
Apa doa yang sunat dibaca oleh orang yang meninggalkan keluarganya?
Doa yang sunat dibaca oleh orang yang meninggalkan keluarga, harta dan selainnya apabila bermusafir:
أَسْتَوْدِعُكُمُ اللهُ الَّذِي لَا تَضِيعُ وَدَائِعُهُ
Maksudnya: “
Aku menyerahkan kamu semua kepada Allah yang Ia tidak akan lalai dari pemeliharaan (simpanan) Allah.”
Riwayat Ahmad (9353) al-Nasa’i (10269) dan Ibn Majah (2825)
Nabi SAW membaca doa ini apabila terdapat seseorang yang bermusafir (iaitu doa orang yang bermukim kepada orang yang melakukan pemusafiran):
أَسْتَوْدِعُ اللهَ دِينَكَ وَأَمَانَتَكَ وَخَوَاتِيمَ عَمَلِكَ
Maksudnya:
“Aku menyerahkan agamamu, amanahmu, dan perbuatanmu yang terakhir kepada Allah.”
Riwayat Ahmad (8815), al-Nasa’i (10269) dan Ibn Majah (2825)
Kedua: Adab-Adab Sewaktu Di Tanah Suci.
Apakah adab-adab sekiranya berada di dalam Masjidil Haram?
Mulakan dengan membaca doa masuk ke dalam masjid:
اللَّهُمَّ افْتَحْ لِي أَبْوَابَ رَحْمَتِكَ
Maksudnya:
“Ya Allah, bukalah pintu-pintu rahmat-Mu buatku.”
Kemudian doa ketika melihat Ka‘bah:
اللَّهُمَّ زِدْ هَذَا الْبَيْتَ شَرَفًا وَتَعْظِيمًا وَمَهَابَةً وَتَكْرِيمًا ، وَزِدْ مِنْ شَرَفِهِ وَعَظَمَةً مِمَّنْ حَجَّهُ أَوْ اعْتَمَرَ تَشْرِيفًا وَتَعْظِيمًا وَتَكْرِيمًا وَمَهَابَةً
Maksudnya:
“Ya Allah tambahkanlah Baitullah ini dengan kemuliaan, kebesaran, keagungan, kebaikan, dan tambahkanlah kurnia-Mu kepada sesiapa juga yang memuliakannya (Baitullah) dan membesarkannya dari kalangan yang mengerjakan haji dan umrah dengan kemuliaan, kebesaran dan kebajikan.”
Seterusnya, diikuti dengan solat sunat 2 rakaat. Akan tetapi, jika jemaah dalam keadaan berihram, maka dia menjadikan
Tawaf Qudum
atau Tawaf Umrah sebagai permulaan.
Digalakkan juga untuk melakukan tawaf sunat sekerap yang mungkin, begitu juga solat sunat, baca al-Quran, i‘tikaf, mendapatkan keberkatan dengan minum air zamzam, mengingati Allah SWT dengan perbanyakkan berzikir, selawat atas Rasulullah SAW, istighfar dan banyak lagi amalan lain.
Kami juga menasihatkan agar jemaah mengelakkan daripada banyak bermain dengan peranti pintar, seperti berswafoto, bercakap-cakap di telefon tanpa keperluan, atau mengambil gambar persekitaran sehingga hilang daripada fokus dan tujuan asalnya menziarahi Baitullah itu.
Apakah adab-adab sekiranya berada di dalam Masjid Nabawi?
Apabila sampai di pintu Masjid Nabi SAW melangkah masuk dengan kaki kanan sambil membaca:
أَعُوْذُ بِاللَّهِ العَظِيْمِ وَبِوَجْهِهِ الكَرِيْمِ وَبِسُلْطَانِهِ القَدِيْمِ مِنِ الشَّيْطَاِن الرَّجِيْمِ، بِسْمِ اللهِ، وَالْحَمْدُلله، اللَّهُمَّ صَلِّ عَلَى مُحَمَّدٍ، وَعَلَى آلِ مُحَمَّدٍ وَسَلَّمَ، اللَّهُمَّ اغْفِرْلِي ذُنُوْبِي وَافْتَحْ لِي أَبْوَابَ رَحْمَتِكَ
Maksudnya:
“Aku memohon perlindungan dengan Allah yang Maha Agung, dengan zat-Nya yang Maha Mulia dan dengan kekuasaan-Nya yang Maha Qadim, daripada syaitan yang direjam. Dengan nama Allah dan segala puji-pujian bagi Allah. Ya Allah, berselawatlah ke atas Nabi Muhammad SAW dan ke atas keluarganya, dan sejahterakanlah mereka! Ya Allah, ampunilah dosa-dosaku dan bukakanlah pintu rahmat-Mu untukku.”
Kemudian boleh disusuli dengan sembahyang sunat, dan sebaik-baiknya di dalam kawasan Raudhah. Setelah itu, pergilah ke maqam Rasulullah SAW sambil memberi salam:
السَّلاَمُ عَلَيْكَ يَا رَسُوْلَ اللهَ، السَّلاَمُ عَلَيْكَ يَا نَبِيَّ اللهِ، السَّلاَمُ عَلَيْكَ يَا خَيْرَةَ اللهِ، السَّلاَمُ عَلَيْكَ يَا خَيرَةَ رَبِّ العَالَمِيْنَ. جَزَاكَ اللهُ يَا رَسُوْلَ اللهَ عَنَّا أَفْضَلَ مَا جَزَى نَبِيًّا وَرَسُوْلاً عَنْ أُمَّتِهِ. أَشْهَدُ أَنْ لآ إِلَهَ إِلاَّ اللهُ، وَحْدَهُ لاَ شَرِيْكَ لَهُ، وَأَشْهَدُ أَنَّكَ عَبْدُهُ وَرَسُوْلِهِ مِنْ خَلْقِهِ، وَأَشْهَدُ أَنَّكَ قَدْ بَلَّغْتَ الرِّسَالَةَ، وَأَدَّيْتَ الأَمَانَةَ، وَنَصَحْتَ الأُمَّةَ، وَجَاهَدْتَ فِي اللهِ حَقَّ جِهَادِهِ
Maksudnya:
“Sejahtera ke atasmu wahai Rasulullah. Sejahtera ke atasmu wahai Nabi Allah. Sejahtera ke atasmu wahai insan pilihan Allah. Sejahtera ke atasmu wahai insan pilihan Tuhan seluruh alam. Semoga Allah memberi balasan kepadamu bagi pihak kami wahai Rasulullah, sebaik-baik balasan yang Allah berikan kepada Nabi dan Rasul bagi pihak umatnya. Aku bersaksi bahawa tiada Tuhan yang disembah dengan sebenar-benarnya melainkan Allah yang tiada sekutu bagi-Nya. Dan aku bersaksi bahawa engkau adalah hamba-Nya dan Rasul dari kalangan makhluk-Nya. Aku bersaksi juga bahawa engkau telah menyampaikan risalah, menunaikan amanah, menasihati ummah dan berjihad untuk Allah sebenar-benar jihad.”
Ucapan hendaklah dengan perlahan dan tidak meninggi suara, sebagaimana dalam firman Allah SWT:
يَا أَيُّهَا الَّذِينَ آمَنُوا لَا تَرْفَعُوا أَصْوَاتَكُمْ فَوْقَ صَوْتِ النَّبِيِّ وَلَا تَجْهَرُوا لَهُ بِالْقَوْلِ
Maksudnya:
“Wahai orang-orang yang beriman! Janganlah kamu mengangkat suara kamu melebihi suara Nabi, dan janganlah kamu menyaringkan suara (dengan lantang) semasa bercakap dengannya.”
(Surah al-Hujurat: 2)
Digalakkan juga untuk duduk beri‘tikaf dengan tenang di dalam masjid, perbanyakkan sembahyang sunat, perbanyakkan berselawat kepada junjungan kita Rasulullah SAW, dan menginsafi diri dengan mengenang sirah perjuangan Baginda SAW.
Sekiranya berkelapangan, luangkan waktu untuk mendengar pengajian yang banyak dibuat di dalam Masjid Nabawi.
Apakah fadhilat sekiranya melakukan ibadat solat di tanah suci Makkah dan Madinah?
Terdapat banyak kelebihan di dua bumi atau tanah haram ini, termasuklah melaksanakan ibadat solat. Antaranya:
Daripada Jabir bin Abdillah RA bahawa Nabi SAW bersabda:
صَلَاةٌ فِي الْمَسْجِدِ الْحَرَامِ أَفْضَلُ مِنْ مِائَةِ أَلْفِ صَلَاةٍ فِيمَا سِوَاهُ
Maksudnya:
 “Solat di Masjid al-Haram lebih baik daripada 100,000 (seratus ribu) solat di tempat lain.”
Riwayat al-Bukhari (1190) dan Muslim (1394) dengan sedikit perbezaan. Lafaz di atas mengikut riwayat Ahmad (15271). Syeikh Syu’aib al-Arna’ut menyatakan bahawa sanadnya adalah sahih mengikut syarat Imam al-Bukhari dalam takhrij beliau atas musnad Ahmad.
Daripada Abu Hurairah RA bahawa Rasulullah SAW bersabda:
صَلَاةٌ فِي مَسْجِدِي هَذَا أَفْضَلُ مِنْ أَلْفِ صَلَاةٍ فِيمَا سِوَاهُ إِلَّا الْمَسْجِدَ الْحَرَامَ
Maksudnya:
 “Solat di masjidku ini (Masjid Nabawi) lebih baik daripada seribu kali solat di tempat lain kecuali masjid al-Haram.”
Riwayat Muslim (1394)
Daripada Sahl bin Hunaif R.A, Nabi SAW bersabda:
مَنْ تَطَهَّرَ فِي بَيْتِهِ، ثُمَّ أَتَىٰ مَسْجِدَ قُبَاءٍ، فَصَلَّى فِيْهِ، كَانَ لَهُ كَأَجْرِ عُمْرَةٍ.
Maksudnya:
“Sesiapa yang bersuci di rumahnya, kemudian dia datang ke Masjid Quba’ dan solat di sana, maka dia akan memperoleh pahala seperti pahala umrah.”
Riwayat Ibn Majah (1412)
Inilah kelebihan solat di ketiga-tiga masjid iaitu Masjid al-Haram dengan ganjaran 100,000 solat di tempat lain, manakala solat di Masjid al-Nabawi adalah sebanyak 1,000 kali solat.
Akhir kalam, semoga sedikit jawapan ini memberi manfaat kepada mereka yang akan mengerjakan umrah dan kami akhiri dengan doa:
اللّٰهُمَّ اجْعَلْ عُمْرَتَنَا عُمْرَةً مَبْرُوْرًةً، وَسَعْيَنَا سَعْيًا مَشْكُوْرًا، وَذَنْبَنَا ذَنْبًا مَغْفُوْرًا، وَعَمَلَنَا عَمَلًا صَالِحًا مَقْبُوْلًا، وَتِجَارَتَنَا تِجَارَةً لَنْ تَبُوْرَ.
Maksudnya: “
Ya Allah! jadikanlah umrah kami, umrah yang mabrurah, sa’ie kami sa’ie yang diterima, dosa kami dosa yang diampuni dan amalan kami amalan soleh yang dikabulkan dan perniagaan kami perniagaan yang tidak akan mengalami rugi selamanya.”
Bertarikh: 26 September 2023 bersamaan 10 Rabiulawwal 1445


#3265: Menangisi Pemergian Nenek

Soalan:
Assalamualaikum ustaz, salahkah jika saya menangisi pemergian nenek saya yang sudah lama pergi kerana terlalu rindu dan menyesal kerana banyak mengabaikan arwah semasa hidupnya? Saya sempat meminta maaf kepadanya semasa arwah sedang tenat. Bolehkah ustaz memberikan sedikit nasihat kepada saya berkenaan perkara ini. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Mati ialah pengakhiran hidup manusia di dunia ini dan merupakan satu proses perpindahan roh ke alam seterusnya, iaitu alam barzakh. Mati merupakan satu proses terpisahnya roh daripada jasad. Kematian akan dirasai oleh jasad yang bernyawa apabila tiba masa yang telah ditetapkan oleh Allah SWT. Setiap makhluk pasti akan mati. Firman Allah SWT:
كُلُّ نَفْسٍ ذَائِقَةُ الْمَوْتِ ۖ ثُمَّ إِلَيْنَا تُرْجَعُونَ
Maksudnya:
“Tiap-tiap diri (sudah tetap) akan merasai mati, kemudian kamu akan dikembalikan kepada Kami (untuk menerima balasan).”
(Surah al-Ankabut: 57)
Ibn Kathir menyatakan: Iaitu di mana sahaja kamu berada, nescaya kematian akan mendatangi kamu. Maka, hendaklah kamu berada dalam ketaatan kepada Allah. (Lihat
Tafsir al-Quran al-‘Azim
, 6/197)
Apabila seseorang sudah tiba ajalnya, maka tidak dapat lagi diundurkan atau dipercepatkan walaupun sesaat. Firman Allah SWT:
وَلِكُلِّ أُمَّةٍ أَجَلٌ ۖ فَإِذَا جَاءَ أَجَلُهُمْ لَا يَسْتَأْخِرُونَ سَاعَةً ۖ وَلَا يَسْتَقْدِمُونَ
Maksudnya
:
 “Dan bagi tiap-tiap umat ada tempoh (yang telah ditetapkan); maka apabila datang tempohnya, tidak dapat mereka dikemudiankan walau sesaatpun, dan tidak dapat pula mereka didahulukan
.”
(Surah al-A’raf: 34)
Syeikh al-Sa’di ketika menafsirkan ayat ini beliau menyatakan: Allah telah mengeluarkan keturunan Adam ke bumi, dan menetapkan mereka di sana. Dia juga menetapkan waktu yang ditentukan bagi mereka, yang tidak dapat dipercepat oleh suatu umat pun, baik umat yang berkumpul mahupun individu. (Lihat
Taisir al-Karim al-Rahman
,hlm.287)
Menjawab bagi persoalan di atas kami katakan menangisi pemergian ahli keluarga ada dibolehkan kerana ia merupakan sebahagian daripada fitrah kejadian manusia yang dilengkapi dengan perasaan sedih. Namun perlu diingat bahawa jika kita meluahkan kesedihan sehingga ke tahap meratap dan meraung, tindakan tersebut tidak sesuai dan tidak dibolehkan kerana ia boleh dianggap sebagai tidak meredhai terhadap takdir Allah SWT Yang Maha Bijaksana. Nabi Muhammad SAW sendiri mengalirkan air mata pada hari kematian anaknya Ibrahim sebagaimana di dalam hadith daripada Anas bin Malik R.A, katanya:
دَخَلْنَا مَعَ رَسُولِ اللهِ صَلَّى اللهُ عَلَيْهِ وَسَلَّمَ عَلَى أَبِي سَيْفٍ الْقَيْنِ، وَكَانَ ظِئْرًا لإِبْرَاهِيمَ، عَلَيْهِ السَّلاَمُ ـ فَأَخَذَ رَسُولُ اللهِ صَلَّى اللهُ عَلَيْهِ وَسَلَّمَ إِبْرَاهِيمَ فَقَبَّلَهُ وَشَمَّهُ، ثُمَّ دَخَلْنَا عَلَيْهِ بَعْدَ ذَلِكَ، وَإِبْرَاهِيمُ يَجُودُ بِنَفْسِهِ، فَجَعَلَتْ عَيْنَا رَسُولِ اللهِ صَلَّى اللهُ عَلَيْهِ وَسَلَّمَ تَذْرِفَانِ. فَقَالَ لَهُ عَبْدُ الرَّحْمَنِ بْنُ عَوْفٍ رَضِيَ اللهُ عَنْهُ ـ وَأَنْتَ يَا رَسُولَ اللهِ؟ فَقَالَ «يَا ابْنَ عَوْفٍ إِنَّهَا رَحْمَةٌ». ثُمَّ أَتْبَعَهَا بِأُخْرَى فَقَالَ صَلَّى اللهُ عَلَيْهِ وَسَلَّمَ: «إِنَّ الْعَيْنَ تَدْمَعُ، وَالْقَلْبَ يَحْزَنُ، وَلاَ نَقُولُ إِلاَّ مَا يَرْضَى رَبُّنَا، وَإِنّ َا بِفِرَاقِكَ يَا إِبْرَاهِيمُ لَمَحْزُونُونَ». رَوَاهُ مُوسَى عَنْ سُلَيْمَانَ بْنِ الْمُغِيرَةِ عَنْ ثَابِتٍ عَنْ أَنَسٍ رَضِيَ اللهُ عَنْهُ عَنِ النَّبِيِّ صَلَّى اللهُ عَلَيْهِ وَسَلَّمَ.
Maksudnya
:
 “Kami pergi bersama Rasulullah SAW menemui tukang besi bernama Abu Saif, dan dia ialah suami kepada ibu susu Ibrahim (anak Nabi). Rasulullah SAW mengambil Ibrahim dan menciumnya serta mencium baunya dan kemudian kami memasuki rumah Abu Saif selepas itu. Pada masa itu Ibrahim menghembuskan nafasnya yang terakhir, lalu mata Rasulullah SAW mulai bergenangan. ‘Abd al-Rahman bin ‘Auf berkata kepada Baginda: “Tuan menangis wahai Rasulullah?” Baginda SAW bersabda: “Wahai Ibn ‘Auf, ini ialah rahmat.” Kemudian air mata Baginda mengalir lagi. Sabda Baginda: “Sesungguhnya mata menangis dan hati bersedih, kami tidak akan mengucapkan sesuatu melainkan apa yang Tuhan kami redha. Wahai Ibrahim! Sesungguhnya kami bersedih dengan perpisahanmu.”
Riwayat al-Bukhari (1303)
Imam al-Syirazi menyebut: Harus menangis atas mayat dengan tidak mengangkat suara dan meratap.” (Lihat
al-Tanbih fi al-Fiqh al-Syafi’i
, hlm. 53)
Imam Abu Syuja’  Juga menyatakan bahawa :Dan tidak mengapa dengan menangis atas mayat selagimana tidak meratap dan tidak mengoyakkan pakaian dan tidak menampar-nampar pipi. (Lihat
al-Ghayah wa al-Taqrib,
 hlm. 16)
Kami ingin menekankan bahawa kehidupan ini perlu diteruskan. Menangisi pemergian insan yang tersayang adalah wajar dan dibenarkan, kami menggalakkan saudari untuk mengambil semangat baru.
Hindari bersedih secara berterusan, yang mungkin akan mengganggu kehidupan saudari. Ingatlah bahawa perjalanan kehidupan ini masih panjang, dan ia perlu diteruskan dengan penuh harapan dan ketabahan.
Adalah lebih baik bagi waris melakukan perkara-perkara yang dapat memberikan manfaat kepada waris yang telah meninggal dunia seperti memohon keampunan buat mereka, bersedekah, membaca al-Quran atau berwakaf dengan niat pahala tersebut sampai kepada si mati. Yang demikian antara amalan yang dapat menambahkan pahalanya di akhirat.
Daripada Aisyah R.Anha, bahawa seorang lelaki datang bertemu Rasulullah SAW:
إِنَّ أُمِّي افْتُلِتَتْ نَفْسُهَا وَلَمْ تُوصِ، وَإِنِّي أَظُنُّهَا لَوْ تَكَلَّمَتْ لَتَصَدَّقَتْ، فَلَهَا أَجْرٌ إِنْ تَصَدَّقْتُ عَنْهَا وَلِيَ أَجْرٌ؟ فَقَالَ: نَعَمْ
Maksudnya
:
”Wahai Rasulullah, sesungguhnya ibuku telah meninggal dunia secara mendadak dan tidak sempat berwasiat. Saya kira, jika ia sempat berbicara nescaya dia akan bersedekah. Adakah baginya pahala jika saya bersedekah untuknya ?”. Maka Baginda SAW menjawab : ”Ya”.
Riwayat Ibn Majah (2717)
Imam al-Ramli berkata: “(Pada menyatakan sedekah bermanfaat kepada mayyit) baginya, dan termasuklah contohnya ialah berwakaf dengan mushaf (al-Quran) atau selainnya, menggalikan perigi, menanamkan pokok daripada hartanya ketika dia masih hidup atau selepas matinya menggunakan harta orang lain.” (Lihat
Nihayah al-Muhtaj,
 6/92)
Syeikh al-Islam Ibn Taimiyyah dalam fatwanya menyatakan bahawa bacaan al-Quran dan sedekah serta selain daripada keduanya termasuk dalam amalan-amalan yang baik. Tidak ada perselisihan di antara ulama sunnah wal jamaah tentang sampainya pahala ibadah yang bersifat harta, seperti sedekah dan membebaskan hamba, sebagaimana sampainya pahala doa, istighfar, solat sunat, solat jenazah, dan berdoa di sisi kuburnya. (Lihat
Majmu‘ al-Fatawa
, 24/366).
Justeru kami katakan di sini, antara perkara yang boleh dilakukan oleh orang yang masih hidup kepada yang sudah meninggal dunia adalah dengan memohon keampunaan buat mereka. Oleh yang demikian, berbaktilah kepada nenek saudari yang telah meninggal dunia dengan sentiasa memohon kepada Allah SWT agar diampunkan segala dosanya. Boleh jadi dengan doa yang dipanjatkan oleh anak cucu dapat membahagiakannya di sana.
Diriwayatkan daripada Anas Bin Malik bahawa Rasulullah SAW bersabda:
 أَوْ تَرَكَ وَلَدًا يَسْتَغْفِرُ لَهُ بَعْدَ مَوْتِهِ
Maksudnya
:
meninggalkan anak yang sentiasa memohon keampunan baginya setelah kematiannya.
Riwayat Ibn Hibban (354) dan al-Bazzar (7289)
Hadith ini jelas menyatakan bahawa dengan beristighfar kepada ibu bapa atau datuk dan nenek, id dapat memberikan manfaat kepada mereka di sana . Istighfar dan doa serta amalan kebajikan apabila diniatkan kepada si mati dan dihadiahkan kepadanya, insyaAllah akan sampai kepadanya.
Semoga Allah memberikan kefahaman yang baik dalam melaksanakan segala titah perintahnya dan kami akhiri dengan doa:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya
:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan RahmatMu.”
(Surah al-Hasyr :10)
Wallahua’lam
Bertarikh: 26 September 2023 bersamaan 10 Rabiulawwal 1445